text:
kecap panganteur
Puji sinareng sukur hayu urang dugikeun ka Alloh SWT anu tos masihan rahmat sinareng hidayah ka urang sadayana ,kusabab sim kurg tiasa garengsekeun ieu makalah basa sunda .Ngahaturkun nuhun ka sadaya bapa ibu guru rerencangan anu tos ngabantu dina ngarengsekeun ieu makalah anu judulna “rupa-rupa kasenian sunda” dihareupkeun makalah teh tiasa dimanfaatkeun ku balarea dina perkawis seni sunda ,khususna keur urang sunda .Simkuring sadar dina ieu makalah masihseeur kalepatan Diana eusi ,kualitas, atanapi dian kuantitas,saran jeung kritikan anu ngabangun dihareupkeu pisandina ningkatkeun elmu kanggo anu ngadamel ieu makalah.
Daftar eusi
kecap panganteur
Daftar eusi
BAB I
Pokok masalah
Tujuanana
BAB II
PAMBAHASAN
BAB III
PANUTUP
kasimpulan
Pokok masalah
Tang tuna urang sunda kudu apal naon bae kasenian anu dipiboga ku urang sunda .supaya henteu aya anu ngaku kasenian sorangan ku batur .moal aya anu ngalestarikeun kasenian sorangn salianti urang sunda sorangan .kasenian urang sunda kudu di piara atawa di jaga leuwih deui dikembangkeun sangkan kasenian sunda teh loba pisan rupana .
Tujuanana
Tujuan ditulisna makalah ieu ,kanggo nambih wawasan dina perkawis kasenian sunda ,jeung anu utamana sangkan urang sunda ngarasa ngabogaan kana kasenian sorangan
BAB II
Pambahasan
Kasenian sunda rea rupana jeung jenisna jarang urang sunda apal kana kasenian sorangan .rea sabab urang sunda teu apal kana kesenian sorangan .tangtuna urang sunda kudu apal kana kasenian sorangan utamana mah kana kasenian anu aya di kingkungan urang sorangan .Karesep urang sunda kana kasenian sunda ayeuna geus kaelehkeun ku kasenian modern anu leuwih tenar di mana mana ,ayeuna barudak geus rea anu teu apaleun kana kasenian sunda ,contona ,ayeuna barudak urang sunda teu pati resep kana lalaguan sunda sunda .malah leuwih resep kana lagu lagu modern saperti rock.pop jeung sajabana .
Kasenian sunda nyaeta sagala bentuk anu bias di ukur alus henteu na eta karya ,jeung ngandung harti anu jero dina neuleuman eta karya.
Jenis jenis kasenian sunda .
1.Angklung
Angklung nyaéta alat musik tradisional Sunda nu dijieun tina awi, dimaénkeun ku cara dieundeukkeun (awak buku awina neunggar sarigsig) sahingga ngahasilkeun sora nu ngageter dina susunan nada 2, 3, nepi ka 4 dina unggal ukuranana, boh nu badag atawa nu leutik. Laras (nada) nu dipaké angklung tradisional Sunda biasana saléndro jeung pelog.
Dina kasenian Sunda, nu migunakeun alat musik tina awi di antarana angklung jeung calung. Anapon awi nu sok dipaké nyieun ieu alat musik biasana tina awi wulung (awi nu kelirna hideung) jeung awi temen (kelir bodas). Sada nu kaluar tina angklung jeung calung asalna sarua, nyaéta tina solobong awi nu ngelentrung lamun ditabeuh (diadu).Angklung geus dipikawanoh ku masarakat Sunda ti jaman karajaan Sunda, di antarana pikeun ngagedurkeun sumanget dina pangperangan. Fungsi angklung pikeun ngahudang sumanget ieu jadi sabab dicaramna ieu kasenian ku pamaréntah jajahan Hindia Walanda.Kasenian angklung kiwari leuwih mekar deui, ku ayana unsur ibing luyu jeung kapentinganana, misalna dina upacara ngarak paré kana leuit (ngampih paré, nginebkeun) jeung dina mangsa mitembeyan melak paré (ngaseuk). Pon kitu deui dina mangsa panén jeung sérén taun, nu ilaharna aya acara arak-arakan nu kadang dibarengan ogé ku réngkong jeung dongdang.
Rupa-rupa angklung
Angklung Kanékés
Di wewengkon Kanékés, angklung utamana dipaké patali jeung upacara-upacara tatanén, lalin keur hiburan. Angklung dipaké nalika melak paré di huma jeung ngubaran paré (tilu bulan sanggeus dipelak). Sanggeus dipaké, angklung disimpen dina upacara musungkeun angklung. Pikeun tujuan hiburan, angklung ilaharna dipidangkeun nalika caang bulan jeung teu hujan. Ieu hiburan téh digelar di buruan bari nembang
Badéng
Badéng téh mangrupakeun kasenian nu asalna ti Sanding, Malangbong, Garut. Bentuk kasenian angklung ieu dipaké pikeun kapentingan da'wah Islam, kira abad ka-16 atau 17. Harita, Arpaén jeung Nursaen (dua warga Sanding), diajar Islam ka Demak. Samulangna ti Demak, aranjeunna nyumebarkeun ajaran Islam ka masarakat Sanding hususna migunakeun kasenian badéng.
Angklung nu dipaké dina pintonan badéng aya salapan: angklung roél dua, angklung kecer hiji, angklung indung jeung bapa opat, jeung dua angklung anak anu dibarengan ku dogdog dua, terebang atawa gembyung dua, jeung kecrék hiji. Rumpaka tembangna maké basa Sunda nu euyeub ku istilah basa Arab, nu kadieunakeun ogé ditambah ku basa Indonésia. Eusi rumpakana taya lian ti ajén -inajén Islam jeung pitutur. Pidangan ieu kasenian kadang ogé dibarengan ku debus nu mintonkeun élmu-élmu kawedukan.
Tembang-tembang badéng anu kawentar, di antarana Lailaha illalloh, Ya’ti, Kasréng, Yautika, Lilimbungan, jeung Solaloh
Angklung Gubrag
Angklung gubrag ayana di kampung Cipining, kecamatan Cigudeg, Bogor. Ieu angklung umurna geus kolot, dipaké dina upacara melak, ngunjal, jeung ngadiukkeun paré ka leuit. Dumasar carita turun-tumurun, ieu angklung téh mimiti aya dina hiji mangsa paceklik.
2.Calung
Calung nyaéta pakakas musik Sunda anu mangrupa prototipe ti angklung. Béda jeung angklung, cara maénkeun calung mah ku cara nakol (wilahan, bilah) awi anu disusun nurutkeun titi laras (tangga nada) pentatonik (da-mi-na-ti-la). Jenis awi pikeun nyieun calung lolobana tina awi wulung (awi hideung), tapi aya ogé anu dijieun ti awi temen (awi pulas bodas).
Sajaba dihartikeun salaku pakakas musik, calung ogé jadi istilah sebutan pikeun seni pintonan. Aya dua wangun calung Sunda anu dipikawanoh, nyaéta calung rantay sarta calung jinjing.
Kamekaran
Jenis calung anu ayeuna mekar sarta dipikawanoh sacara umum nyaéta calung jinjing. Calung jinjing nyaéta jenis pakakas musik anu geus lila dipikawanoh ku urang Sunda, contona di wewengkon Sindang Heula - Brebes, Jawa tengah, sarta bisa jadi mangrupa kamekaran ti wangun calung rantay.Di Jawa Barat, wangun kasenian ieu dirintis popularitasnya nalika para mahasiswa Universitas Padjadjaran (UNPAD) anu kagabung dina Departemen Kesenian Déwan Mahasiswa (Lembaga kesenian UNPAD) mekarkeun wangun calung ieu ngaliwatan kreativitasnya dina taun 1961. Numutkeun salah saurang panaratasna, Ekik Barkah, yén dijieunna calung jinjing katut pintonanana kailhaman ku wangun kaulinan dina pintonan réog anu ngadumaniskeun unsur nakol, unggut sarta lagu dina hiji pintonan.Saterusna dina taun 1963 wangun kaulinan sarta tabuhan calung leuwih dimekarkeun deui ku parakanca ti Studiklub Teater Bandung (STB; Koswara Sumaamijaya dkk), sarta antara taun 1964 - 1965 calung leuwih dimasyarakatkeun deui ku parakanca di UNPAD minangka seni pintonan anu boga sipat hiburan sarta informasi (penyuluhan (Oman Suparman, Ia Ruchiyat, Eppi K., Enip Sukanda, Edi, Zahir, saparakanca), sarta grup calung SMAN 4 Bandung (Abdurohman dkk).
Saterusna muncul grup-grup calung di Bandung, contona Layung Sari, Ria Buana, Glamor (1970) jrrd, nepi ka danget ayeuna, muncul ngaran-ngaran idola pamaén calung diantarana Tajudin, Nirwan, Odo, Uko Hendarto, Adang Cengos, jeung Hendarso. Kamekaran kasenian calung kacida onjoyna di Jawa Barat. Ieu hal téh ngabalukarkeun ditambahanana sawatara pakakas musik dina calung, contona kosrék, kacapi, piul (biola), komo kiwari mah aya anu dilengkepan keyboard jeung gitar. Unsur vokal pohara dominan dina calung, ku kituna réa muncul vokalis calung kawéntar, kawas Adang Céngos, sarta Hendarso.
3. Jaipongan
Jaipongan nyaeta hiji wanda seni tari nu lahir tina kreativitas seniman asal ketuk tilu nyababkeun anjeunna wanoh bener-bener kana perbendaharan pola-pola gerak tari tradisi nu aya dina kiliningan/bajidoran atawa ketuk tilu. Gerak-gerak bukaan, pencugan, nibakeun jeung sababaraha ragem gerak mincid tina sababaraha kasenian di luhur cukup miboga inspirasi keur ngamekarkeun tari atawa kasenian nu kiwari dipikawanoh minangka jaipongan. Kiwari jaipongan sering dipake keur hiburan dina acara kawinan jeung sunatan, utamana di daerah Subang jeung Karawang.
4.Karinding
Karinding mangrupakeun salah sahiji alat musik tiup tradisional Sunda. Aya sababaraha patempatan anu katelah dina ngadamel ieu karinding, samisal ti wewengkon Citamiang, Pasirmukti, Tasikmalaya, anu nyieun karinding tina palapah kawung. Ti wewengkon Limbangan sareng Cililin mah, karinding teh dijieunna tina awi, ieu nyirikeun taun dijieunna, jeung anu makena nyaeta para istri, ningali dina wangunna jiga susuk ngarah gampil ditancebkeun dina gelungan rambut. Sedeng bahan kawung lolobana dipake ku lalaki, wanguna leuwih pondok ngarah bisa diselapkeun dina wadah bako. Wangun karinding aya tilu ruas
Cara midangkeun
Cara midangkeun karinding ditepakan tungtungna ku curuk sahingga ngageter, terus baham jadi resonansi sora keur ngatur wirahma. Pintonan karinding ilaharna dipidangkeun ku lima urang, paling saeutik alusna ku tilu urang, hiji diantarana salaku juru kawih.
Di wewengkon Ciawi, baheulana karinding teh dipidangkeun jeung takokak (alat musik dijeuna tina kai ipis, bentukna jiga daun).
Kagunaan
Karinding mangrupa alat keur ngusir hama di sawah. Sora anu dihasilkeun tina vibrasi jarum karinding nyaèta sora handap low decible, malahan mah takokak nyieun sorana tina gesekan alat jeung garis dampal leungeun, tah sora anu kaluar ngan kadenge ku sabangsa wereng, simeut, jangkrik, manuk, jeung sajabana. Kiwari disebutna sora handap èta tèh ultrasonik.Tah keur anu ngamaènkeunana ngarah betah di sawah tèh nyaèta disorakeun ngagunakeun baham ngarah resonansina jadi musik. Kiwari, karinding kadang dipadukeun jeung alat musik lianna.
Cara maénkeun karinding bédana jeung alat musik jenis mouth harp lianna nyaèta ditepak, sedeng alat sejenna ditoèl, ieu ngagampangkeun dina manggihan wirahma anu loba, malah mah ketukan tina waditra karinding ieu disebutna Rahel, nyaèta keur ngabedakeun saha anu kudu nepak tiheula nya makè rahèl kahiji, anu kadua makè rahèl kadua jeung saterusna. Ku euyeubna sora nu dijieun ku karinding mah bisa nyieun sora kendang, goong, saron bonangna, karasa, atawa bass, rhytm, melodi sagala, tepi ka bisa nyieun lagu ku karindingna sorangan, ieu sabab beda dina cara nepak jeung nyieun sora dina baham leuwih hampang. Cék kolot, baheula mah ngalagu teh bisa ku karinding, lamun urang tos parigel dina ngulinkeun sora karinding, bakal kapanggih jeung nyieun sora keur ngomong,
5.Wayang Golék
Wayang Golék téh hiji seni pintonan wayang nu mangrupa bonéka tina kai nu dipaénkeun ku dalang, nu kawentar tur populér pisan di Tatar Sunda. Wayang mangrupakeun bentuk téater rahayat nu populér pisan. Masarakat mindeng ngahubungkeun kecap "wayang" jeung "bayang", dumasar pintonan wayang kulit nu mintonkeun hirupna bayangan/kalangkang wayang dina layar. Di wewengkon Tatar Sunda, nu pangpopulérna mah wayang golék.Wayang golék aya dua rupa: wayang golék papak (cepak) jeung wayang golék purwa. Iwal ti wayang wong, pintonan wayang dimaénkeun ku dalang nu mingpin pintonan sakaligus ngalagukeun suluk, nyoarakeun antawacana, ngatur gamelan, ngatur lagu, jsb.
Sakumaha alur carita pawayangan umumna, dina pintonan wayang golék ogé biasana boga lalakon-lalakon anu boh galur atawa caranganana dicokot tina carita Ramayana jeung Mahabarata kalawan migunakeun basa Sunda nu diiring ku gamelan Sunda (saléndro), nu diwangun ku dua saron, peking, selentem, bonang, bonang rincik, kenong, sapasang goong (kempul jeung goong), ditambah kendang (hiji kendang Indung jeung tilu kulanter), gambang jeung rebab.Karakter wayang golék Arjuna, anggota Pandawa, tokoh pawayangan nu kawentar ku kagandanganana.Ti taun 1920-an, salila pintonan wayang golék téh teu weléh dibarengan sindén. Malah harita mah sindénna bisa leuwih kawentar batan dalangna, utamana nalika jaman Upit Sarimanah jeung Titim Patimah taun 1960-an.
Dina pintonan wayang golék, lalakon nu ilahar dipintonkeun nyaéta lalakon carangan, lalakon galur mat teu pati mindeng. Ieu bisa dijadikeun cicirén kaparigelan dalang dina nyiptakeun lalakon carangan nu alus tur matak dipikaresep. Dalang wayang golék nu kawentar di antarana Tarkim, R.U. Partasuanda, Abéng Sunarya, Entah Tirayana, Apek, Asép Sunandar Sunarya, Cécép Supriadi, jld.Pola pangadegan wayang golék nyaéta (1) Tatalu, dalang jeung sinden naik panggung, gending jejer/kawit, murwa, nyandra, suluk/kakawén, jeung biantara; (2) Babak unjal, paséban, jeung bébégalan; (3) Nagara séjén; (4) Patepah; (5) Perang gagal; (6) Panakawan/goro-goro; (7) Perang kembang; (8) Perang raket; jeung (9) Tutug.Najan mibanda fungsi rélijius (misalna dina ngaruwat), wayang golék kiwari leuwih dominan dipaké salaku seni pintonan hiburan rahayat nu mibanda fungsi nu luyu jeung pangabutuh lingkungan masarakat, boh spiritual atawa materil. Hal ieu bisa ditempo dina sababaraha kagiatan masarakat nu diramékeun ku pintonan wayang golék, di antarana hajat/kariaan nyunatan, nikahan, jsb.
6.Kuda rénggong
Kuda rénggong atawa kuda dépok nyaeta salah sahiji jenis kasenian helaran anu aya di Kabupatén Sumedang, Majalengka sarta Karawang.
Pintonan
Cara midangkeunnana nyaéta, hiji kuda atawa leuwih dihias warna-warni, budak sunat ditaékkeun ka luhur tonggong kuda kasebut, budak sunat kasebut dihias kawas Raja atawa Satria, bisa ogé nurun pakéan para Dalem baheula, maké bendo, takwa jeung maké lawon sarta selop.Di hareupeun rombongan Kuda Renggong aya saurang Pelatuk, nyaéta saiah saurang pamaén Kuda Renggong, anu metak minangka panunjuk jalan sarta pupuhu koordinator iring-iringan kasebut.Tatabeuhanana mangrupa kendang badag, goong, tarompet, genjring atawa terbang gede atawa dulag, malahan sok dibarengan ku sinden sarta nu ngaribing, lalaki jeung awéwé. Arak-arakan kasebut leumpang nurutkeun arah anu geus ditangtukeun saméméhna.
Kuda Renggongnya meta kawas nu ngibing, alatan geus kalatih sarta biasa ngadéngé tatabeuhan. Gerakanana sawirahma jeung sora anu dimaenkeun. Lamun wirahmana laun, Kuda Renggong baris metakeun awakna kalawan laun ogé, kitu ogé lamun wirahmana gancang Kuda Renggong baris metakeun awakna kalawan gancang ogéGerakanana sajaba gerakan suku kuda anu ejrag-ejragan, hulu Kuda Renggong ogé milu ungut-unggutan. Di hareupeun atawa di sisieun Kuda Renggong aya sawatara urang nu ngibing, boh ti rombongan Kuda Renggongna sorangan boh ti para panongton atawa baraya anu boga hajatan. Maranéhanana galumbira milu joged atawa ngibing sabisa-bisa, sarta hal ieu pisan anu nambahan ramena pintonan Kuda Renggong.
BAB III
PANUTUP
Mugi-mugi makalah anu simkuring damel aya manfaatna.kanggo urang sadaya ,jeung ieu makalah dihareupkeun bisa nambah wawasan .
Kasmpulan
Kasenian sunda rea rupa jeung jenisna ,oge teu saeutik urang sunda teu apal kana kasenian sorangan


c: text/html

text:
Piano
Piano, salasahiji alat musik modern.[1] Asal kecapna tina basa Italia nya éta pianoforte.[1] Nu maén piano disebut pianis. [1] Dina mimiti ngajieunna, piano dimekarkeun tina waditra kacapi.[1] Bédana téh ari kacapi mah maénkeunana dipetik sedengkeun piano ku cara neken tuts-tutsna.[1] Sacara umum piano kaasup kana kelompok musik instrumental.[1] Sora piano asalna tina geteran papan sora, nepi ka sora nu dihasilkeun bisa diatur gede leutikna.[1]
Sajarah Piano[édit | sunting sumber]
Piano lahir tina kahayang ngahijikeun kaéndahan nada clavichord jeung kakuatan harpsichord.[2] Kahayang éta ngabalukarkeun Marius nu asalna ti Paris (1716), Schroter ti Saxony (1717), jeung Christofori (1720) ti Padua Italia pikeun nyieun piano.[2] Hasil nu lengkep sarta sampurna dijieun ku Bartoloméo Christofori hasil tina piano harpsichord jeung spinet (harpsichord leutik) di Istana Florentine-istana Ferdinand de’Medici. [2] Ayeuna, éta piano munggaran téh diteundeun di Metropolitan Museum of Art di New York.[1]
Pertengahan abad ka XVII, piano dijieun dina sababaraha wangun.[2] Mimitina mah aya nu dijieun mirip desain harpsichord kalawan senar nu luhur.[2] Piano jadi leuwih pendék sanggeus John Isaac Newton ngamodifikasi tempatna nepi ka sajajar jeung téhel.[2]
Dina ahir periode 1790 piano era Mozart ngalaman parobahan dimana instrumen modern katingali leuwih unggul.[1] Dina révolusina, piano loba meunangkeun dukungan ti para komposer jeung pianis-pianis nu kasohor.[1] Lantaran kitu, dina cara nyieunna ogé maké téhnologi canggih.[1] Dina sawatara waktu, gaya sora piano nambahan tina 5 oktaf jadi 7 1/3 (atawa leuwih) oktaf, nu némbongkeun piano beuki modéren.[1] Majuna ieu téhnologi piano alatan dukungan perusahaan di Inggris, Broadwood. [1]Perusahaan Broadwood ngirim pianona ka Hadyn jeung Beethoven.[1] Taun 1820 ieu piano ahirna disampurnakeun jadi tujuh oktaf. [1] Tuluy kaluar tuntutan instrument musik nu leuwih hampang sarta murah. Alatan hal éta, dijieun waé piano pasagi. Nepi ka taun 1860-an piano pasagi loba dipaké.[1]
Rangka senar piano nu munggaran mah maké rangka kai tur ngan ukur bisa nahan tegangan nu hampang tina senarna.[2] Balukarna nalika abad ka XIX diwangun gedong-gedong konser nu ukuranana gedé, éta sora piano kurang cocog.[2] Alatan hal éta, piano nu maké rangka wesi mimiti dijieun.[2] Taun 1800 Joseph Smith ti Inggris nyieun piano maké rangka logam.[2] Piano hasil inovasi bisa nahan tegangan senar leuwih kuat nepi ka sora nu dihasilkeun ogé leuwih gedé. [2] Taun 1882, Erard sadudulur maténkeun double escapement action nu aya patalina jeung cara kerja piano. [2] Notasi piano asalna mah miboga 62 tuts jeung lima oktaf sarta dilengkepan ku pedal.[2] Éta pedal dipakéna maké tuur.[2] Tapi pedal nu maké suku nu diwanohkeun ku Inggris leuwih popiuler nepi ka kiwari. [2] Sajumlahing kamekaran aya dina abad ka XIX jeung XX.[2] Tegangan senar nu mimitina ditetepkeun 16 ton dina taun 1862, nambahan jadi 30 ton dina piano modéren.[2] Taun 1930-an aya piano éléktronik (piano listrik). [2] Dadasarna tina téhnologi éléktroakustik atawa metode digital.[2] Nada sorana kadéngé ngaliwatan amplifier jeung loudspeaker.[2]

robotstxt: allowed

filter: keep


text:
aub
Basa Sunda
Kecap pagawéan
aub
- aub: milu
- Conto: Rék aub ka rombongan mana jarah ka Mekah téh ?
- aub: ngiuhan handapaeun tangkal bari ngagayem
Babasan
- saaub: lahan atawa pakarangan heureut
- Conto: Uyuhan najan ukur saaub payung sacaang damar gé geus boga sorangan. Harga tanah di kota téh mahal pisan geuning.
- ngauban: nangtayungan
- Conto: Tong hayang jadi pamingpin lamun teu mampuh ngauban rayat mah.
- aub: nuduhkeun wawatesan pakarangan jeung imahna
- Conto: Anu matak buru-buru bébéja ka lurah téh sabab ieu barang katimuna dina aub payung sabet sapon soba kuring.


text:
Rwanda
- Keur guna lian ti Rwanda, tempo Rwanda (disambiguasi).
Rwanda, resmina Républik Rwanda (Kinyarwanda: Repubulika y'u Rwanda; Basa Prancis: République du Rwanda; Basa Inggris: Republic of Rwanda), nya éta hiji nagara di Afrika beulah tengah/wétan kalawan populasina kira-kira 11,4 yuta (2011). Rwanda aya sababaraha derajat kiduleun ékuator. Nagara ieu wawatesan jeung Uganda, Tanzania, Burundi, sareng Républik Démokratik Kongo. Saantéro Rwanda aya dina kaluhuran nu luhur, kalawan géografina didominasi ku pagunungan di kulon, savana di wétan, jeung raloba dano. Iklimna sedeng, kalawan 2 panghujan jeung 2 halodo saban taun.
Tempo ogé[édit | sunting sumber]
Cutatan[édit | sunting sumber]
Tumbu kaluar[édit | sunting sumber]
- Pamaréntah
- The Republic of Rwanda loka pamaréntah resmi
- Ilahar
- Éntri Rwanda di CIA World Factbook
- Atlas Rwanda Wikimedia, ngandung peta ngeunaan Rwanda.
-
Tingali ogé Rwanda di Wikivoyage
- Pages using duplicate arguments in template calls
- Rwanda
- Nagara di Afrika
- Anggota Uni Afrika
- Anggota Pasamakmuran Bangsa-Bangsa
- Nagara jeung téritori Bantu
- Wewengkon nu maké basa Inggris
- Nagara nu maké basa Perancis
- Wewengkon nu maké basa Swahili
- Nagara nu dilingkung
- Nagara nu kirang kawangun
- Républik
- Nu ngadeg taun 1962
- Anggota Pasarikatan Bangsa-Bangsa


text:
Akita Inu
Akita Inu nyaéta Anjing badag nu asalna ti nagara Jepang, ieu téh jenis anu pangbadagna ti Spitz-jenis turunan Jepang. Maranéhanana kuat, anjing keker, kalayan deg-degan anu has.[1]
Gambaran Akita Inu[édit | sunting sumber]
Anjing ieu teh ukuranna badag, tegep.[2] Irungna badag sarta hideung.[2] Huntuna sarta caréham ngabogaan gégélan anu kuat, seukeut huntuna kawas gunting.[2] Biwirna heureut. Panonna rélatif leutik, ampir ngawangun segitiga alatan ngaronjatna sudut panon luar, warna panonna coklat kolot, poek oge beuki alus.[2] Ceuli Akita Inu rélatif leutik, kandel, segitiga, saeutik budeur di tungtung, sarta condong ka hareup.[2] Beuheungna kandel sarta sungsuaman.[2] Tak-takna teh déngdék. Buluna kawas mantel anu teuas, lapisan handapna lembut sarta mundel.[2] Warna awakna cokelat beureum, (buuk cokelat beureum jeung hideung ipis), belang-belang sarta bodas.[2] Kabéh warna bodas, kajaba disebutkeun (di sisi moncong, di pipi, di handapeun caréham, beuheung, awak harigu, sarta buntut sarta dina bagian dina suku). Jangkungna kurang leuwih 67 cm.[2]
Karakter[édit | sunting sumber]
Umumna, Akita nyaéta anjing anu poharu patuh, tapi bisa oge watekna teu disangka-sangka robah, Akita kudu dilatih sangkan leuwih patuh.[1] Maranéhanana anjing anu watekna sabar, alus haté, sarta satia, sarta jenis anjing ieu perlu babaturan.[1] Akita Inus bisa jadi agresif ka anjing séjén.[1] Anggota kulawarga kudu merlakukeun kalayan hormat sarta perhatian Akita bakalan konsisten sarta sosialisasi sacara bener, sabar, tur pinuh ku kaasih kawas jenis anu séjén.[1]


text:
Langkung tipayun paralun anu kasuhun, wening galih anu dipamrih, hapunten anu diteda. Sim kuring rumaos parantos kumawantun nganjang ka Salira .. tumbu laku kaukur ku umur, mawa seja panghegar manah nu bingah.
Salajengna, simkuring nyanggakeun beuheung teukteukeun, tikoro gorokeun, suku genteng beulokeun. Niat Sim kuring teu aya sanes mung hoyong janten sadulur nu akur, baraya nu di seja. Umumnamah…silaturahmi.
Rampung dawuh tuntas pangandika… jembarna hate estu nu di seja.
Anjritt aya ku hebat eta babasan (duka teuing hartosna mah) punten ah sumuhun abdi teh ti Bandung….he.. he..


text:
Ernest Rutherford
Ernest Rutherford lahir tanggal 30 Agustus 1871, di Nelson, Selandia Baru.[1] Bapana, James Rutherford ti Skotlandia nyaéta saurang tukang roda, anu pindah ka Selandia Baru jeung aki sarta sakumna kulawargana dina taun 1842.[1] Indungna, née Martha Thompson, nyaéta saurang guru sakola di Inggris.[1] Ernest narima pangatikan awal di sakola pamaréntah Nelson Collegatie Shool dina umur 16 taun.[1] Dina taun 1889 anjeunna meunang béasiswa Universitas jeung anjeunna pindah ka universitas di Selandia Baru, Wellington jeung asup ka Canterbury College.[1]
Anjeunna lulus MA dina taun 1893 di Fakultas Matématika jeung élmu fisika, tuluy anjeunna nuluykeun panalungtikan di kuliahanana kalawan waktu anu singget, jeung narima gelar B.Sc dina taun satuluyna.[1] Dina taun anu sarua, 1894, anjeunna meunang béasiswa dina widang Sains dina taun 1851 anu ngamungkinkeun anjeunna indit ka Trinity College, Cambrige, minangka mahasiswa risét di Cavedish Laboratory di handapeun pingpinan JJ Thomson.[1] Dina taun 1897 anjeunna dileler titél B.A. tina panalungtikan gelar jeung kasiswaan Trotter Coutts-Trinity Colege. Kasempean datang nalika jabatan pupuhu widang fisika di McGill University, Montreal, jadi kosong, jeung dina taun 1898 anjeunna miang ka Kanada pikeun posisi éta.[1]
Rutherford dipkawanoh alatan sumbanganana dina fisika atom.[2] Anjeunna mopilérkeun istilah sinar alfa, béta, jeung gamma, proton jeung [neutron]].[2] Anjeunna jadi tempat pikeun guguru para jawara fisika kayaning [Neils Bohr, James Chadwick, jeung Robert Oppenheimer.[2]


text:
E
E nyaéta hurup Latin anu kalima. Dina basa Inggris, ngaranna dibaca [iː]. Hurup E panglobana dipaké dina basa Inggris.[1] Hurup ieu biasana melambangkan sada vokal teu buleud hareup ampir katutup.
Daptar eusi
Sajarah[édit | sunting sumber]
E ditampa ti hurup Yunani epsilon anu kira-kira idéntik bentukna (E, e) sarta fungsinya. Nurutkeun étimologi, hurup hê Semitik kamungkinan melambangkan wangun manusa anu bersembahyang atawa bersorak (hillul, 'kegembiraan'), sarta ogé meureun dumasar hiji hiéroglif Mesir anu sarupa bentukna tapi béda sada sarta pamakéanana. Dina abjad Semitik, hurup ieu ngawakilan sada /h/ (sarta /e/ dina kecap deungeun), dina basa Yunani hê jadi Eψιλov (Epsilon) anu ngawakilan sada /e/. Jalma-jalma Étruska sarta Romawi Kuna ogé ngagunakeun hurup ieu sakitu, mangka munculah hurup Romawi "E". Sanajan basa Inggris pertengahan ngagunakeun E minangka lambang sada /e/ panjang sarta pondok, ku sabab Peralihan Vokal Gegedéan, pamakéanana dina basa Inggris rada béda. Sada /eː/ (dina "me" atawa "bee") jadi /iː/, samentara /e/ pondok (kawas bed) tahan minangka vokal madya.
Pamakéan[édit | sunting sumber]
Kawas hurup vokal Latin séjénna, ‹e› mecenghul jeung peunteun sada anu panjang sarta pondok. Dina mulanya béda perenahna dina panjangna vokal, tapi saterusna ‹e› pondok ngawakilan vokal /ɛ/. Dina basa séjénna anu ngagunakeun ‹e›, hurup éta ngawakilan peunteun sada anu berbeda-beda, kadangkala jeung tanda aksen pikeun negeskeun béda pelafalan (‹e ê é è ë ē ĕ ě ẽ ė ẹ ę ẻ›).
Dwihuruf kalayan ‹e› mindeng kapanggih dina sagala rupa basa pikeun melambangkan diftong sarta monoftong, kawas ‹ea› atawa ‹ee› pikeun /iː/ atawa /eɪ/ dina basa Inggris; ‹ei› pikeun /aɪ/ dina basa Jerman; sarta ‹eu› pikeun /ø/ dina basa Perancis, /ɔɪ/ dina basa Jerman, /ɯ/ dina basa Koréa, /ɤ/ dina basa Sunda.
Dina élmu pasti kawas fisika sarta kimia, hurup E dipaké pikeun melambangkan tanaga (energy), utamana dina rumus "E=mc2"


text:
Komik
Komik nyaéta cerita nu aya gambaran (di majalah, koran, atawa wangunna buku) nu umumna gampang asup sarta pikaseurieun.[1] Komik nyaéta hiji wangun seni anu maké gambar-gambar henteu gerak, anu disusun sakitu rupa ku kituna nyieun jalan carita.[2] Biasana komik dicitak diluhur kertas sarta dilengkepan kalayan téks.[2] Komik bisa dipedar dina sagala rupa wangun, mimiti tina strip dina koran, dimuat dina majalah, nepi ka ngawangun buku sorangan.[2]
Daptar eusi
Términologi[édit | sunting sumber]
Di taun 1996, Will Einser medar buku Graphic Storytelling, di mana manéhna ngahartikeun komik minangka "tatanan gambar sarta balon kecap yang nu berurut, dina hiji buku komik" Saméméhna di taun 1986, dina buku Comics and Sequential Art, Einser ngahartikeun téknis sarta struktur komik minangka sequential art, susunan gambar sarta kecap-kecap pikeun nyaritakeun hiji hal atawa ngadramatisasi hiji ideu.[2] Para ahli masih can sapamadegan ngeunaan définisi komik.[2] Sabagian diantarana boga pamadegan yén wangun citakna perlu ditekenkeun, sarta nu séjénna leuwih mentingkeun kasaluyuan gambar sarta téks, sabagian oge leuwih mentingkeun kasinambungan (sequential)[2]
Istilah Carita Bergambar[édit | sunting sumber]
Akronim carita bergambar , nurutkeun Boneff nuturkeun istilah carpon (carita Pondok).[2] Nilik balik dina kalahiran komik, mangka ayana teks sarta gambar sacara babarengan dipeunteun ku Laccasin (1971) minangka sarana ngebrehkeun anu bener- bener asli.[2] Kahadiran téks lain deui hiji kawajiban alatan ayana unsur motion anu bisa ditimbang-timbang minangka jati diri komik séjénna.[2]
Posisi Komik dina Seni Rupa[édit | sunting sumber]
Komik Nurutkeun Lacassin (1971) sarta kolegana nyanghareupan minangka seni ka-salapan.[2] Sanajan saéstuna ieu ngan hiji simbolisasi panarimaan komik dina rohang wacana seni rupa.[2] Kira-kira taun 1920-an, Ricotto Caundo pangadeg club DES Amis du Septiéme (salah sahiji klub sinema Paris) nyaéta saurang téoritikus film sarta Panyair ti Italia anu ngucapkeun runtuyan 7 kasenian dina salah sahiji panerbitan klub taun 1932-an.[2] Dina taun 1964, Claude Beylie nambahan televise minangka anu kadalapan, sarta komik aya pas dihandapna, seni kasalapan.[2] Dina taun 1971 F. Laccasin nyantumkeun komik minangka seni kasalapan di majalah “Pour un nevieme art”, sakumaha dicutat ku Marcel Boneff dina taun 1972 di jero komik Indonésia.[2]
Komik Indonésia[édit | sunting sumber]
Sajarah Komik Indonésia
- Générasi 1930-an
Ngarujuk dina Boneff, mangka komik Indonésia dina mimiti kalahiranana bisa dibagi jadi dua kategori badag, nyaéta komik strip sarta buku komik.[2] Kahadiran komik- komik taun 1930-an bisa kapanggih dina média Walanda kawas De Java Bode sarta D’orient di mana aya komik- komik kawas Flippine Flink sarta Flash Gordon.[2]
Kira-kira taun 1940-an, loba komik- komik ti Amérika anu diasupkeun minangka suplemén mingguan surat kabar.[2] Taranya nyaéta komik kawas Tarzan, Rip Kirby, Phantom and Johnny Hazard.[2] Populeritas inohong- inohong komik deungeun nyorong usaha nransformasikeun sawatara sipat pahlawan super éta dina selera lokal.[2]
Adaptasi ti komik deungeun dina komik Indonésia meunangkeun tangtangan sarta kritikan ti golongan pendidik sarta pengkritik budaya.[2] Carita rahayat Sumatera anu saterusna jadi téma komik anu pohara dipikaresep ti taun 1960-an nepi ka 1970-an.[2]
- Komik Independen
Dimimitian jeung sumanget pikeun ngalawan hegemoni komik- komik ti luar Indonésia, kaluar oge komik- komik independen (lokal).[2] Nyobaan katempo meh beda, nyieun pola gambar leuwih variatif sarta ékspériméntal. Loba komikus- komikus indie (independen) ngandelkeun mesin fotokopi pikeun ngalobaan karya- karya maranéhanana.[2]
- Aliran Jepang
Komikus anu maké aliran ieu pohara diuntungkeun kalayan mekarna komunitas di internet.[2] Sawatara situs kawas Julliedillon.net, howtodrawmanga.com, sarta mangauniversity nyieun saloba-loba informasi ngeunaan cara nyieun manga (komik).[2] Ciri utama komikus Indonésia anu aliranna Jepang, nyaéta lolobana ngaran pangarang nu dipalsukeun kalayan ngaran sebutan sorangan-sorangan di dunya maya.[2]


text:
XDSL
xdsl nyaéta istilah pikeun nyebutkeun kabéh wanda téknologi digital subscriber lines. Dua wanda nu utama nyaéta ADSL jeung SDSL. Dua wanda séjénna nyaéta High-data-rate DSL (HDSL) jeung Very high DSL (VDSL). Téknologi xdsl kaasup téknologi Voice over Internet Protocol (VoIP) anu kiwari keur jadi trénd pikeun dimekarkeun.
Awalna, tujuan pamakéan téknologi xdsl nyaéta pikeun Vidéo on demand (VoD) sarta TV interaktif (ITV). Ku hadirna world wide web (www), kabutuh kana rubakpita pikeun meunangkeun aksés ka internét kiwari dirasakeun sabagé salah sahiji kabutuhan utama pikeun ngagunakeun téknologi xdsl. Poténsi pamakxdsl nyaéta istilah pikeun nyebutkeun kabéh wanda téknologi digital subscriber lines. Dua wanda nu utama nyaéta ADSL jeung SDSL. Dua wanda séjénna nyaéta High-data-rate DSL (HDSL) jeung Very high DSL (VDSL). Téknologi xdsl kaasup téknologi Voice over Internet Protocol (VoIP) anu kiwari keur jadi trend pikeun dimekarkeun.
Awalna, tujuan pamakéan téknologi xdsl nyaéta pikeun Vidéo on demand (VoD) sarta TV interaktif (ITV). Ku hadirna world wide web, kabutuh kana rubakpita pikeun meunangkeun aksés ka internet kiwari dirasakeun sabagé salah sahiji kabutuhan utama pikeun ngagunakeun téknologi xdsl. Poténsi aplikasi pamakéan pita rubak pikeun nyumponan kabutuh di padumukan-padumukan geus karasa, nyaéta kaasup: vidéo on demand; near vidéo on demand; delayed broadcast; internet access; broadcast vidéo; teleshopping; telework; games; karaoke on demand.
Téknologi DSL ngagunakeun téknik modulasi pikeun madetkeun (komprési) data dina kabel tambaga dawam. Remen ogé disebut sabagé téknologi last mile anu nyambungkeun setasiun switching telepon langsung ka imah atawa kantor (pamaké ahir), jarang dipaké sabagé saluran tulangtonggong antar setasiun switching.
xdsl sarua jeung ISDN sabab dijalankeunana dina kabel telepon tambaga dawam / (POTS) sarta ogé dijalankeun dina jarak deukeut (kira-kira 20,000 suku). Tapi, xdsl nawarkeun kapasitas anu leuwih gedé, nepi ka 32 Mbps pikeun trafik downstream sarta ti 32 Kbps nepi ka leuwih 1 Mbps pikeun trafik upstream.
Pamakéan xdsl bisa jadi salah sahiji alternatif téknologi aksés pikeun nyumponan kabutuh rubakpita. Téknologi ieu mangrupa téknologi modém anu ngagunakeun sambungan telepon (twisted-pair) nu aya kiwari pikeun ngirimkeun data nu rubakpitana gedé, kawas multimédia sarta vidéo, ka langganan. Téknologi ieu meunang perhatian nu gedé ti para panyadia jasa alatan bisa ngirimkeun data nu rubakpitana gedé ka lokasi nu sumebar sarta merlukeun parobahan anu relatif leutik dina infrastruktur nu geus aya.


text:
Gunung Kinabalu
Gunung Kinabalu nya éta gunung nu perenahna di deukeut kota Kinabalu, Sabah, Malaysia, bagian kalér pulo Bornéo nu legana 4343 km pasagi. [1] [2]Sacara géografis aya di anatara 6o 0’ LU jeung 116o 21’ BT. [1]Tina bentukna Gunung Kinabalu kaasup kana jenis strato-vulcano.[1] Gunung Kinabalu miboga sababaraha puncak di antarana; Lows Peak, Lows Gully, King George Peak, King Edward Peak, Phalus Peak, Maslow Peak, Ugly Sister Peak, Kinabalu South Peak, St. Johns Peak, Alexandra Peak, Andrews Peak, West Peak, Dewalt Peak, Victoria Peak, No Name Peak, Tsukushi Peak, Cirque Peak, jeung North Peak. [1]Puncak nu pangjangkungna nya éta Lows Peak, nu jangkungna 4101 mdpl.[1][2]
Sajarah Taman Nasional Gunung Kinabalu[édit | sunting sumber]
Numutkeun sajarah, Gunung Kinabalu mimiti aya dina taun 1851. [1]Sir Hugh Low, saurang pagawé pamaréntahan ti Labuan Island nyieun catetan nu pangmimitina ngeunaan pendakian ka Gunung Kinabalu. [1]Dina taun 1962 ngadeg Sabah Park nu tujuanana pikeun ngariksa alam, élmu pangaweruh, jeung sajarah sangkan bisa dipaké ku masarakat umum. Sabah Park éta tuluy robah jadi Kinabalu Park dina taun 1964.[1] Masarakat di wilayah Gunung Kinabalu, hususna nu cicing di suku gunung Hill Dusuns (Kadazans) kaiket ku tradisi Sabah. [1]Suku Kadazans mangrupa ras panggedéna di Sabah.[1] Kecap Kinabalu asalna ti basa Kadazan, tina kecap Aki Nabalu nu hartina The reverd place of dead atawa a large rock inhabited by a spirit.[1]


text:
Kacang Hejo
Aki : "Nini urang teh geus karolot,aki rek menta dihampura bisi aya kasalahan ka Nini"
Nini : "Ih aki sarua nini oge, urang silih hapura we atuh umur mah saha nu nyaho."
Aki : "Sukur atuh ari nini rek ngahampura ka aki mah,sabab aki teh pernah salingkuh ka nini"
Nini : "Kutan jeung saha aki?"
Aki : "Eta jeung Si Edah tukang lotek tea,terus jeung Si Emeh anak Mang Sarkawi,malah jeung Si Icih oge nu dilebak ngalaman."
Nini : "Nya ari aki geus ngaku mah bari jeung ngarasa kaduhung teu nanaon ki dihampura,tapi nini oge sarua geus pernah salingkuh."
Aki : "Ari nini jeung saha?"
Nini : "Ari nini mah mun geus salingkuh teh sok neundeun kacang hejo dia toples"
Aki : "Toples nu di dapur nini?"
Nini : "Enya aki,nu dina toples mah sesana pan anu sakeler mah beak dibubur."
Aki : "????????!!!??"


text:
Arus listrik bulak-balik
Listrik Arus bulak-balik (Basa Indonésia: arus bolak-balik Basa Walanda: wisselstroom Basa Inggris: alternating current sarta disingket AC) nyaéta arus listrik di mana gedéna arus jeung arahna robah-robah bulak-balik. Béda jeung listrik arus saarah (basa Inggris: direct current sarta disingket DC) di mana arah arus anu ngocor henteu robah-robah nurutkeun waktu. Bentuk gelombang listrik arus bulak-balik biasana ngawangun gelombang sinusoida, ku cara ieu bisa ngalurkeun énergi paling éfisién. Tapi dina panerapan-panerapan husus anu séjén, wangun gelombang séjén ogé bisa dipaké, contona bentuk gelombang segi tilu atawa wangun gelombang pasagi.
Sacara umum, listrik bulak-balik hartina pangaluran listrik ti sumber asalna (contona PLN) ka kantor-kantor atawa imah-imah. Tapi aya ogé conto séjén kawas sinyal radio atawa audio anu dialurkeun ngaliwatan kabel, anu ogé mangrupa listrik arus bolak-balik. Dina panerapan-panerapan ieu, tujuan utama anu pangpentingna nyaéta ngabonceng (ngangkut) informasi anu ditumpangkeung (dimodulasi) atawa dikodeukeun dina jero sinyal arus bulak-balik kasebut.


text: Kabayan langsung naek ka tangkal Nangka nyokot hiji Nangka nu pang kolotna. Teu lilaanu boga kebon datang. Kabayan langsung turun ti tangkal Nangka.Kabayan : Haduh kumaha ieu! Nyi Ndit datang! Mana kacida galakna deui!Kabayan lumpat ka ragasi nu aya di tukangeun kebon. Kabayan malidkeun eta Nangka.Kabayan : Nangka, jung balik tiheula nya! Kuring rek kabur heula!Nangka teh kabawa palid ku cai, teu lila, nu boga kebon datang.Nyi Ndit : Heh! Sia keur naon di kebon aing! Maneh rek maling?Kabayan : Henteu Nyai.Nyi Ndit : Ah sia! Alesan wae! Ngaku weh ari rek nyopet mah!Kabayan : Bener Nyai, teu bohong!Nyi Ndit : Demi naon sia, Kabayan?Kabayan : Demi Nyi Iteung, Nyai!Nyi Ndit : Alah, sia! Nyopet mamawa ngaran pamajikan! Hayu milu jeung urang! Urangka imah Pa RT!Kabayan : Duh, nyai! Ulah atuh! Bener abdi teh teu nyopet! Sok mana barang buktina!Nyi Ndit : (Mariksa Kabayan) Heueuh geuning, euweuh! Jung geura mangkat, sia! Ulahkadieu deui!Kabayan : (Lumpat) Dadah, Nyai!!Kabayan balik ka imahna. Dipapag ku Emak jeung Iteung.Iteung : Euleuh, akang! Tos dongkap?Emak Kabayan : Meunang teu Nangka teh?Kabayan : Meunang atuh, mak! Kolot jeung gede deuih!Iteung : Mana atuh Nangkana, Kang?Kabayan : Hoh? Can nepi eta Nangka?Emak Kabayan : Hah? Nepi kumaha, Kabayan?Kabayan : Si Nangka teh dipalidkeun, dititah balik tiheula ku kuring! Geuningan cannepi? Apan eta Nangka teh tos kolot, piraku teu nyaho jalan balik!Iteung : Heueuh nya, Kang! Eta Nangka teh geuning teu nyaho jalan balik!Emak Kabayan : Ari sia! Ku belet-belet teuing, Kabayan! Maenya Nangka bisa baliksorangan! Teu hideng!Kabayan : Yeuh, si Nangka nu teu hideng mah, Mak!Emak Kabayan : Hah, ngimpi naon, kuring teh boga anak belet kos sia!


text:
Bagi anda pencinta cerita lucu, terutama yang berasal dari daerah Jawa Barat alias Sunda dan sekitarnya, atau yang memahami dan mengerti bahasa Sunda, sangatlah bagus buat membaca cerita lucu bobodoran bahasa Sunda dibawah ini yang Poztmo kumpulkan dari berbagai sumber, seperti facebook, twitter, majalah-majalah ataupun hasil nangkring dengan teman yang suka ngebanyol bodor ala kabayan.
Advertisements
Perlu diingat bahwa kumpulan dibawah ini ditulis dengan menggunakan gaya bahasa Jawa Barat sehingga sangat diwajibkan bagi anda yang membacanya sudah terlebih dahulu memahami atau mengerti arti kata-katanya karena Poztmo tidak menyediakan terjemahannya sebab sesuai judul, maka cerita-cerita pendek lucu ini adalah Bobodoran ala urang Priangan. Bagi anda yang tidak memahami bahasa daerah ini, maka silahkan membaca versi lainnya di koleksi humor : Disini.
Selamat menikmati. Wkwkwkwk
Cerita Lucu SundaAya saabrulan cucurut bikang balik arisan. Di satengahing perjalan galecok ngobrol.
"Bulan hareup pun anak nu awewe rek kawin. Alhamdulillah, pisalakieunana teh pilot," ceuk cucurut bikang nu rada lintuh nyarita ka baturna.
"Kawin ka pilot ? Asa teu ngandel ?" tembal cucurut bikang nu sejenna.
"Naha make teu ngandel, yeuh tempo fotona !" ceuk cucurut nu rada lintuh bari nyokot foto tina loketna, song diasongkeun ka babaturanana.
"Mana pilot ? Lain pilot, ieu mah ... lalay ?" tembal baturna bari ngehkey seuri.
"Ema, ari nu melak pare saha ?" ceuk Ocad nanya ka Ceu Ikoh.
"Patani," tembal Ceu Ikoh.
"Ari nu ngala lauk di laut, terus dijieun asin saha ?"
"Nelayan,"
"Ari nu ngajarkeun jalma jadi pinter saha ?"
"Guru,"
"Ari nu nganteurkeun urang ka tempat anu jauh saha ?"
"Supir,"
"Ari nu mantuan Ema ngalahirkeun saha ?"
"Paraji,"
"Ke, geuning kabeh ge batur nya ? Terus ari Si Bapa gawe naon bae atuh ?" ceuk Ocad bari kerung.
"Ema, ari Ocad asalna ti mana ?" ceuk Ocad nanya, bari melong beungeut Ceu Ikoh.
Ceu Ikoh teu waka ngajawab, kalah silih pelong jeung Kang Suryana.
"Kieu, Cad. Asalna mah Bapa teh kawin ka Ema. Terus Ema teh kakandungan. Ari nu nyababkeun kakandungan teh tepungna bapa sareng ema. Ocad teh dikandung dina jero beuteung Ema lilana salapan bulan, nya lahir Ocad," ceuk Kang Suryana mangnembalankeun.
"Ih, geuning saur Ceu Tini mah asalna ti Tasik ?" tembal Ocad semu bingung.
"Abdi mah muji, ningal Bapa sareng Ibu, ti barang lebet ka mall teras pacepeng-cepeng panangan. Leres-leres nembongkeun kulawarga anu harmonis," ceuk saurang satpam di hiji mall nyarita ka Kang Suryana jeung Ceu Ikoh anu leumpang bari pacekel-cekel leungeun.
"Ih, pacekel-cekel leungeun teh lain dumeh harmonis, sabab lamun leungeun Bapa dileupaskeun, si Ibu mah bakal terus balanja," tembal Kang Suryana bari beuki pageuh nyekelan leungeun Ceu Ikoh.
Geus jadi kabiasaan, lamun hayang sapatemon teh Kang Suryana sok noel Ceu Ikoh bari ngaharewos "Urang teteleponan yu !". Tapi lantaran pasea jeung geus saminggu teu patanya, waktu aya kahayang, Kang Suryana nitah ka Ocad, pokna "Ka indung maneh bejakeun, Bapa hayang nelepon kituh !".
Teu kungsi lila Ocad geus norojol deui, "Ceuk Si Ema, moal bisa nelepon Pa, sabab euweuh sinyal ?" ceuk Ocad laporan.
"Mun kitu, bejakeun ka indung maneh, Bapa rek nelepon di luar we ?".
Buru-buru Ocad nyampeurkeun Ceu Ikoh nu keur masak di dapur. Teu lila nepungan deui Kang Suryana, terus laporan.
"Ceuk Si Ema, lamun Bapa bener-bener rek nelepon di luar, cenah Si Ema sakalian rek muka wartel !"
Waktu kotak sumbangan ngaliwat ka hareupeunana, Kang Suryana ngusiwel ngaluarkeun dompet, nyokot duit rebuan salambar, terus diasupkeun kana kotak. Memeh kotak diiderkeun deui ka nu sejen, aya anu noel ti tukang bari ngasongkeun duit ratusan rebu dua lambar. Bari nyerengeh, Kang Suryana nampanan eta duit, terus diasupkeun kana kotak.
Rengse Jumaahan, Kang Suryana nanya ka jalma nu tadi ngasongkeun duit tea. "Naha mani ageung-ageung teuing ngalebetan kotak sumbangan teh ? Mani dua rartus rebu ?"
"Ih, da sanes artos abdi. Apan eta artos teh ragrag tina loket Bapa," ceuk eta jalma nerangkeun.
Kang Suryana ngadadak puyeng, terus pingsan di emper masjid.
"Ustad, abdi bade naroskeun. Apan Ustad kantos nyebatkeun yen kanyaah pangeran teh aya anu didugikeun ka urang dina bentuk ujian. Tah, waktos abdi kamari udur saminggu, naha eta teh mangrupa kanyaah pangeran anu didugikeun ka abdi dina bentuk panyakit ?" ceuk Kang Suryana nanya ka Ustad.
"Ih, sanes. Eta mah bentuk kanyaah pangeran ka dokter, supados nambihan pangasilanana," tembal Ustad daria naker.
"Ocad, geuning anak ucing teh paeh ?" ceuk Kang Suryana siga nu kaget.
"Apan ku abdi diseuseuh, eh ... dimandian ngangge rinso," tembal Ocad.
"Naha nepi ka make paeh kieu ?"
"Waktos nuju dirinsoan mah teu nanaon, mung waktos nuju dipeureut, eta anak ucing ujug-ujug paeh" ceuk Ocad daria naker.
"Naon nu karaos teh ?" ceuk dokter nanya ka Kabayan.
"Abdi teh gaduh kabingung, unggal tabuh 6 enjing-enjing sok kahampangan ?" ceuk Kabayan bari neuteup beungeut dokter."
"Ih, eta mah normal ?"
"Sareng unggal-unggal tabuh 7-na, abdi sok kabeuratan ?"
"Eta oge normal. Kahampangan sareng kabeuratan anu lancar, nuduhkeun sistim pencernaan sareng metabolisma awak urang sae. Teu kedah dijantenkeun masalah ?"
"Ari kanggo abdi mah janten masalah ageung Dok, margi abdi gugah bobona tabuh 9 !" ceuk Kabayan siga nu era.
Waktu Ocad keur marab domba, jol Pa Camat.
Pa Camat : Sok diparab naon dombana, Cad ?
Ocad : Domba nu hideung atanapi nu bodas, Pa ?
Pa Camat : Nu hideung ?
Ocad : Sok diparab jukut.
Pa Camat : Ari nu bodas ?
Ocad : Sami, sok diparab jukut.
Pa Camat : Sabaraha kg beuratna, Cad ?
Ocad : Domba nu hideung atanapi nu bodas, Pa ?
Pa Camat : Anu hideung ?
Ocad : Nu hideung mah 40 kg.
Pa Camat : Ari nu bodas ?
Ocad : Sami, 40 kg.
Pa Camat (keuheul) : Ke, naon sababna unggal ditanya ku Bapa Ocad sok nanya deui anu hideung atawa nu bodas, geuning jawabanana mah sarua ?
Ocad : Ih, apan benten nu gaduhna. Ari nu hideung mah domba nu abdi.
Pa Camat : Ari nu bodas ?
Ocad : Sami, nu abdi keneh.
Kabayan boga niat hayang nyandung. Lantaran ngomong satarabasna mah bisi Nyi Iteung ngambek jeung teu ngidinan, nya nulis sajak. Unina:
Iteung, beubeulahan hate.
Upama Iteung teh bumi, nya Akang panonpoena anu nyaangan unggal waktu.
Mangka inget, Akang anu salawasna nyorotkeun cahaya
kadang-kadang ngalantarankeun bumi silo.
Saterusna akang perlu nyebutkeun, yen Gusti Alloh teh teu nyiptakeun bumi wungkul, tapi jeung planet-planet nu sejenna.
Eta planet teh sami, pada-pada perlu kasinaran.
Jadi, Iteung sing rela upama Akang boga maksud hayang nyinaran
planet nu sejenna.
Kanyataan kitu teh mangrupa kodrat, nu kudu ditarimakeun ku Iteung.
Sabada maca eta sajak, gutrut Ceu Iteung ngajawab ku sajak deui. Unina:
Kang Kabayan, panutan Iteung.
Upami Akang leres panonpoe anu salamina nyumirat ka satungkebning bumi kalawan adil, Iteung rela cahaya Akang disumorotkeun ka planet nu sanesna.
Namung Iteung apal, gagaduhan Akang mah apan sanes panonpooe, mung saukur LILIN PONDOK, anu nyaangan kamar urang oge kakalicesan, lir bohlam 5 watt.
Kacindekanana, upama Akang rumasa mung gaduh LILIN PONDOK, ulah nyoba-nyoba hayang nyandung, bisi DIKETIG !!!
"Mogok, Pa ?" ceuk Ocad nanya ka bapa-bapa anu keur menerkeun mobilna.
"Enya, setirna ngala ka kenca," tembal eta bapa-bapa.
"Ih, sae keneh ngala ka kenca setir mah. Janten upami ti Bandung Bapa bade ka Garut, ke mobil teh bakal dugina ka Sumedang. Tah di Sumedang Bapa tiasa ngaborong tahu," ceuk Ocad teu kireum-kireum.
"Ari Ujang kungsi dibanting ku koncri roda ?" ceuk eta bapa-bapa siga nu napsu.
Advertisements


text:
Ékonométri
Ékonométri sacara literatur hartina 'ukuran ekonomi', ngarupakeun cabang tina ékonomi nu make metoda statistik keur diajar sacara empiris téori ékonomi jeung nu pakait. Ekonometri ngarupakeun kombinasi tina matematika ékonomi, statistik, statistik ékonomi jeung tiori ékonomi.
Ékonométri nyaéta élmu anu ngabahas masalah ukar-ukur kaitan ékonomi. Ku kituna, ékonométri nyaéta élmu anu ngawengku téori ékonomi, matematika, sarta statistika dina sahiji sistem anu buleud, jadi hiji élmu anu mandiri sarta nu béda jeung élmu ékonomi, matematika, atawa statistika. Ékonométri dipaké minangka pakakas analisis ékonomi anu boga tujuan pikeun nguji benerna téorama-téorama téori ékonomi anu mangrupa hubungan antarvariabel ékonomi jeung data émpiris.
Téorama-téorama anu mibanda sipat apriori dina élmu ékonomi dinyatakeun leuwih tiheula dina wangun matematika sahingga bisa dipigawé ngujian téorama-téorama kasebut. Wangun matematika téorama ékonomi ieu disebut modél. Jieunan modél ékonométri mangrupa salah sahiji sumbangan ékonométri sagigireun jieunan prédiksi (ramalan atawa forecasting) sarta jieunan sagala rupa kaputusan alternatif anu boga sipat kuantitatif sahingga bisa ngagampangkeun para pangambil kaputusan pikeun nangtukeun pilihan.
Salah sahiji bagian pangpentingna dina ékonométri nyaéta analisis régrési. Analisis ieu dipaké pikeun mikanyaho kaitan antara hiji variabel jeung variabel séjénna. Dumasar kana data anu dipaké, ékonométri dibagi jadi tilu analisis, nyaéta analisis dérét waktu (time series), antar-bagian (cross section), sarta analisis data panel. Analisis dérét waktu ngécéskeun ngeunaan laku-lampah hiji variabel dina sawatara waktu nu paturut-turut, béda jeung analisis antar-bagian anu ngécéskeun kaitan antara sawatara wewengkon dina hiji waktu nu tangtu (snapshot). Samentara éta analisis data panel ngagabungkeun data dérét waktu jeung data antar-bagian.
Daptar eusi
Awal mekarna ékonométri[édit | sunting sumber]
Padika kuantitatif dina élmu ékonomi sabenerna geus lila dimekarkeun saprak abad ka-18. Vilfredo Pareto (Paris, 15 Juli 1848 -- Jenewa, 19 Agustus 1923) boga sumbangan dina ngécéskeun distribusi panghasilan sarta pilihan individu ngaliwatan pendekatan matematika anu dumasar kana téori ékonomi. Sajaba ti Pareto, Marie-esprit-léon Walras ti Perancis dina abad ka-18 ngamekarkeun téori kasaimbangan umum anu ngécéskeun ngeunaan aliran barang jeung jasa dina perékonomian.
Dina awal taun 1950-an ékonométri dimekarkeun minangka hiji cabang nu misah ti élmu ékonomi. Jan Tinbergen ti Walanda, anu kiwari ngaranna diabadikan minangka salah sahiji institusi akademi di Éropah (Tinbergen Institute), mangrupakeun salah saurang inohong utama anu ngamekarkeun élmu ieu.
Ékonométri kiwari[édit | sunting sumber]
Ayeuna ékonométri geus mekar sakitu gancangna sahingga réa jurnal ilmiah anu didédikasikeun pikeun élmu ieu, kawas Econometrica[1], Journal of Econometrics, Journal of Applied Econometrics[2], sarta Journal of the Operational Research[3]. Pamakéan ékonométri geus sakitu jembar ku kituna ampir kabéh jurnal, tésis, disertasi, sarta skripsi dina élmu ékonomi maké ékonométri minangka salah sahiji pakakas anu dipaké. Samentara éta dina praktékna, ékonométri utamana dipaké di bank séntral, ku tim ékonomi pamaréntah pikeun nyieun parencanaan sarta analisis kawijakan ékonomi, sarta ogé ku dunya usaha pikeun ngoptimalkeun unjuk gawé pausahaan. Sajaba dina widang monéter, ékonométri ogé geus réa dipaké di sagala rupa widang ékonomi anu séjén sarta ogé bisnis sarta manajemén, kawas mikroékonomi, marketing, sarta finance.
Di Indonésia, panerapan ékonométri masih kawates sarta mekarna élmu ieu ngan dina lembaga /universitas nu titangtu waé. Dua di antara ti saeutik akademisi dina widang ékonométri di Indonésia nyaéta Profesor Insukindro ti Universitas Gadjah Mada utamana berkah panerapan ékonométri pikeun ékonomi monéter sarta Dr. Ari Kuncoro ti Universitas Indonésia alatan pagawéanana dina widang mikroékonométri.
Inohong-inohong widang ékonométri nu meunangkeun Nobel[édit | sunting sumber]
- Jan Tinbergen jeung Ragnar Anton Kittil Frisch meunang Hadiah Nobel Ékonomi taun 1969 (taun kahiji Hadiah Nobel Ékonomi dibikeun) alatan ngamekarkeun sarta nerapkeun modél dinamik pikeun analisis ékonomi.
- Lawrence Robert Klein, profésor ékonomi di University of Pennsylvania, meunang Nobel taun 1980 berkah pagawéanana dina nyieun modél ékonomi ngaliwatan komputer.
- Trygve Magnus Haavelmo dihadiahan dina taun 1989. Sumbangan utamana dina artikel anu ditulis ku manéhna taun 1944 dina jurnal Econometrica anu dijudulan "The Probability Approach to Econometrics".
- Daniel Little Mcfadden sarta James Joseph Heckman babagi pangajén pikeun taun 2000 pikeun pagawéanana dina widang mikroékonométri. Mcfadden ngadegkeun laboratorium ékonométri di University of California, Berkeley, Amérika Sarikat.
- Robert Fry Engle jeung Clive William John Granger dina taun 2003 alatan sumbangan maranéhanana dina ngamekarkeun analisis dérét waktu. Engle jadi panaratas padika autoregressive conditional heteroskedasticity (ARCH) sedengkeun Granger panaratas padika kointegrasi.


text:
Surah Al bayyinah (basa Arab:البينة, "Katerangan nu tétéla") nyaéta surah ka-98 dina al Qur'an. Surah ieu diwangun ku 8 ayat, kaasup golongan surah-surah Madaniyah, diturunkeun sanggeus surah At Talaq. Dingaranan Al Bayyinah (Katerangan nu tétéla) dicokot tina kecap-kecap "al bayyinah" anu aya dina ayat kahiji surat ieu.
Pernyataan ti ahli Kitab sarta jalma-jalma musyrik yén maranéhanana baris tetep dina agamana masing-masing nepi ka datangna nabi anu geus dijangjikan ku Pangéran. Sanggeus Nabi Muhammad s.a.w. datang, maranéhanana kabeulah dua, aya anu beriman sarta aya anu henteu, padahal nabi anu datang éta sipat-sipatna luyu jeung sipat-sipat anu dipikanyaho ku maranéhanana dina kitab-kitab maranéhanana sarta mawa ajaran anu bener nyaéta ihlas dina ibadah, ngadegkeun solat, ngalakonan zakat.
Dina surat ieu Alloh ngajelaskeun yén ajaran Muhammad s.a.w. nyaéta ajaran anu bener sarta ageman anu dibawana nyaéta ageman anu lempeng anu ngawengku poko-poko ajaran anu dibawa nabi-nabi anu baheula.


text:
Posted on November 27, 2010 by romeltea
:: Uar Pangajak Prof. Dr. KH. Miftah Faridl
SIM kuring umajak ka sakumna umat Islam, khususna di Jawa Barat, ogé ka sakumna pihak anu micinta Majalah Bina Da’wah:
Kahiji, ka nu ngokolakeun Bina Da’wah, poma ulah getas harupateun, kudu daék narima rupa-rupa saran jeung kritikan sangkan Bina Da’wah kahareupna leuwih hadé bobotna jeung gedé mangpaatna.
Kadua, kuring di Bandung teu boga daya upaya naon-naon, kusabab kitu bantu kuring saréréa pikeun nyebarkeun Continue reading →
-6.914744
107.609811
Filed under: Bewara | Tagged: Artikel Islam Sunda, Bina Da'wah, Dakwah Islam, dakwah sunda, KH Miftah Faridl, Miftah Faridl | Leave a comment »
Posted on June 8, 2010 by romeltea
Romeltea
Ku ASM. Romli
FACEBOOK (pésbuk) mingkin némbongkeun kayahudianna. Kitu réaksi spontan kuring, nalika maca iber aya lomba pikeun ngagambar kartun Nabi Muhammad dina situs Facebook (FB). Grup FB ”Lomba Ngagambar Nabi Muhammad” tadi ngaranna “Everybody Draw Mohammed Day”. Continue reading →
-6.914744
107.609811
Filed under: Harewos Bojong | Tagged: dakwah sunda, Harewos Bojong, Jupe, Jurig Pesbuk, Sunda Islam | Leave a comment »
Posted on June 8, 2010 by romeltea
Hadirin Rohimakumulloh!
DINA ieu kasempetan, kuring ngajak sakumna jama’ah, hususna diri khotib sorangan pikeun terus ngaronjatkeun katakwaan diri urang sadaya ka Alloh SWT, nyaéta ku ngalobakeun amal ibadah bekel pikeun madep Ilahi Robbul Jalil. Jeung ngalaksanakeun sagala rupa paréntah-Na ogé ninggalkeun sagala rupa nu dicaram-Na. Continue reading →
-6.914744
107.609811
Filed under: Khutbah Jumat | Tagged: Artikel Sunda Islam, dakwah sunda, Islam, Khutbah Jumat | Leave a comment »
Posted on June 8, 2010 by romeltea
Ku ASM. Romli
KASAL kecap Guru téh tina basa Sansakerta nu sacara harfiyah mah hartina téh “beurat”. Guru téh saurang pangajar hiji élmu. Dina basa Indonésia, guru umumna nyoko ka pendidik profésional kalayan pancén utamana ngatik ngadidik, ngajar, ngaping, ngalatih, meunteun, jeung ngarorés peserta didik. Continue reading →
-6.914744
107.609811
Filed under: Laporan Utama | Tagged: Artikel Sunda, Artikel Sunda Islam, dakwah sunda, Guru, Islam Sunda | Leave a comment »
Posted on October 7, 2008 by binadakwah
Jama’ah jum’ah anu dimulyakeun Alloh!
Al-hamdulillah, sagala puji sinareng syukur éta tetep kagungan Alloh Anu Maha Ghofur, anu kalayan kanyaah katut kaasih Mantenna urang tiasa tepang tur ngeusian sasih Romadlon, shaum sabulan campleng. Mudah-mudahan shaum Romadlon geusan ngajadikeun urang minangka golongan muttaqin. Beresih tur suci tina sagala dosa. Continue reading →
Filed under: Khutbah Jumat | Tagged: dakwah sunda, Khutbah Jumat | 3 Comments »


text:
Bélarus
Républik Bélarus atawa Bélarusia mangrupakeun hiji nagara di Éropa Wétan eujeung ibu kotana Minsk. Nagara ieu administratifna kabagi kana 6 provinsi (voblast) jeung hiji kota husus.
Administratif[édit | sunting sumber]
Bélarus diwangun ti 6 provinsi ("voblast"), dingaranan dumasar kana kota-kota nu jadi pusat administrasina. Kota Minsk, aya di provinsi Minsk, miboga status husus salaku salah sahiji bawahan nasional sabab teu diasupkeun kana voblast naon waé. Subdivisi dina voblast diwarisan ti masa Soviét. Voblast-voblast éta dibagi deui kana raion (biasa ditarjamahkeun kana "distrik" atawa "wewengkon"). Otoritas législatif satempat (raisovet, "déwan raion") dipilih ku warga raion; otoritas éksekutif satempat (administrasi raion) diangkat ku otoritas éksekutif nu leuwih luhur. Ku cara nu sarua, kabéh voblast miboga otoritas législatifnya sorangan (oblsovet), dipilih ku warga, jeung otoritas éksekutif (administrasi voblast), nu pamingpinna dipilih ku présidén.
(Ibu kota voblast dina kurung.)
- Minsk (ibukota)
- Provinsi Brest (Brest)
- Provinsi Homyel (Homyel')
- Provinsi Hrodna (Hrodna)
- Provinsi Mahilyow (Mahilyow)
- Provinsi Minsk (Minsk)
- Provinsi Vitsebsk (Vitsebsk)
Tempo ogé[édit | sunting sumber]
Tumbu luar[édit | sunting sumber]
Tingali ogé Bélarus di Wikivoyage
- (en) Situs resmi
- (en) Situs Kaprésidénan
Arménia · Azerbaijan · Bélarus · Kazakhstan · Kirgizstan · Moldova · Rusia · Tajikistan · Uzbékistan
Bélarus · Kazakhstan · Kyrgyzstan · Rusia · Tajikistan · Uzbékistan


text:
Endog
Endog, pikeun sababaraha sato, mangrupakeun zigot hasil fértilisasi ovum. Sato ovipar hartina sato nu ngendog, teu tumuwuh (paling aya gé saeutik) dina jero indungna. Ieu mangrupakeun cara baranahan rupa-rupa lauk, Amfibi, jeung réptil, sakabéh unggas, monotréma, sarta kalolobaan serangga jeung arachnid.
Endog réptil, unggas, jeung monotréma dibungkus ku cangkang, boh nu leuleus atawa nu heuras. Endog "manuk onta" (burung unta, ostrich) nu beuratna nepi ka 1,5 kilo mangrupakeun sél tunggal pangbadagna nu kanyahoan, najan Aepyornis jeung dinosaurus nu geus parunah sabenerna endogna leuwih gedé, sedengkeun nu pangleutikna ti golongan unggas mah nyaéta endog bee hummingbird. Endog réptil jeung kalolobaan lauk ukuranana leuwih leutik, komo endog serangga jeung invertebrata lianna mah.
Daptar eusi
Endog unggas[édit | sunting sumber]
Sanggeus dibuahan, endog unggas diteundeun dina sayang ku indungna sangkan haneut nepi ka megarna.
Kelir[édit | sunting sumber]
Kelir endog téh rupa-rupa gumantung satona. Nu nangtukeun kelir endog unggas nyaéta pigmén protoporfirin, biliverdin, jeung kelat séng jeung biliverdin. Pigmén ieu disékrésikeun ku sél-sél dina pinding oviduk. Kelir ieu bisa jadi penting pisan pikeun kamuflase atawa ciri.
Béda jeung unggas, endog réptil modérn mah kabéhanana gé bodas.
Struktur cangkang[édit | sunting sumber]
Endog mah ilaharna lemes, tapi aya ogé nu kasar. Aya nu hérang, aya ogé nu ngaminyak sarta teu tembus cai.
Cangkang endog téh aya porian, sangkan nu can megar bisa ngarénghap. Endog hayam kampung, misalna, dina cangkangna téh aya kana 7500 pori.
Bentuk[édit | sunting sumber]
Bentuk endog unggas lolobana lonyod nu rada méncos di salasahiji sisina; kabentuk nalika endog dikaluarkeun tina oviduk indungna.
Prédasi[édit | sunting sumber]
Aya sababaraha sato nu sok ngahakan endog, kayaning careuh, ganggarangan, jeung gagak. Aya ogé oray nu kadaharanana ukur endog.
Baca ogé[édit | sunting sumber]
- Konéng endog
- Bodas endog
- Sayang
- Oologi - ulikan atawa ngoléksi endog.
Sumber rujukan[édit | sunting sumber]
- Egg, Wikipédia édisi basa Inggris per 7 Désémber 2005


text:
Carita Pondok: Padma
Carpon Dadan Sutisna
PADMA ngajanteng sisi jalan. Semu cangcaya kana téténjoanana, maké jeung gigisik sagala rupa. Suku ngedégdég, tur teu karasa aya nu nyalangkrung dina kongkolak panonna. Enya, geus runtuh geuning. Sidik runtuh, lain ukur téténjoan.
Jelema mimiti ngagimbung. Sigana urang lembur tamplok ka dinya. Silih tanya jeung pada baturna. Nu kumecrék baé aya, atuh nu olohok mata simeuteun gé teu kurang-kurang.
“Geus kolot teuing atuda,” cék Aki Salhawi nu nangtung gigireun Padma, lir ngomong ka diri sorangan. Maké kénéh kopéah, disarung, sigana kakara turun ti tajug.
“Sabaraha taun kitu yuswa téh?” Mang Kaja nanya.
“Lain umur déwék, Kaja, itu wangunan sakola,” pokna semu mureleng.
“Manawi téh… Naha bet runtuh, Ki?”
“Tangtuna gé lantaran kaina geus bobo, témbokna geus lukutan. Kituna mah dijieunna téh taun 1970. Bahanna saayana, wantuning meunang gotong-royong. Nepi ka ayeuna can kungsi dioméan. Pantes runtuh gé.”
“Karunya ka barudak wé. Eureun meureun dialajarna!”
“Wah, diajar mah bisa di mana waé. Balé désa ngajugrug, atuh di tajug gé moal aya nu nyaram,”
“Ari pamaréntah teu kadugaeun ngoméanana kitu?”
“Tong nanya ka déwék. Tuh tepungan Kuwu, sugan nyahoeun,” cék Aki Salhawi bari ngusiwel muka wadah bako. Terus ngalinting.
“Bako kawak, Ki?”
“Heueuh, paméré Si Darmita. Bisi rék ngasaan?”
Mang Kaja milu nyewol bako tina wadah palastik.
“Sakitu gé untung kénéh, Ki. Sakola téh runtuhna tengah peuting. Teu kasawang mun ngagebruna ti beurang, kumaha nasib barudak?”
Barudak sakola geus mimiti jul-jol. Maké saragam bodas-beureum. Ukur bati colohokna nyaksian wangunan sakola lir rata jeung lemah. Ku guruna jeung kapala sakola, barudak téh sina ngumpul di imah Érté Ocim nu teu jauh ti dinya. Sababaraha urang mah kalah ka riweuh mukaan buku. Ingeteun kénéh meureun, yén poé ieu téh rék ulangan matématika.
“Geus, geus, teu kudu mukaan buku. Ulanganana teu tulus!” cék Bu Guru semu kesel.
“Janten ayeuna libur?” hiji budak nyelengkeung ti tukang.
“Cicing wé heula. Engké dangukeun piwuruk Bapa Kapala!”
*
KA beurangnakeun, urang kacamatan ngurunyung maké mobil dines. Kuwu Iros mani cuh-cih. Ibu-ibu PKK sina nyadiakeun tuangeun keur urang kacamatan. Urang lembur gé mimiti singkil. Ngambreg ka lebah wangunan nu runtuh. Kaina dibérésan, kenténg nu pareupeus ditambrukeun deukeut dapuran haur. Korsi jeung méja mah neundeunna dipisahkeun. Papan tulis nu teu rénggot-rénggot téh, masih kénéh nangtung di rohangan kelas hiji. Aksarana écés kénéh: ini sekolah budi.
Réa nu kapanggih sajeroning mérésan wangunan nu runtuh téh. Struk gajih kapala sakola katut daptar potonganana, sigana tinggaleun dina méja. Dina laci méja guru, lian ti daptar hadir murid téh, aya nu manggihan lipstik. Kitu deui buku-buku nu maké stémpel “tidak diperdagangkan”.
“Amankeun, ulah diganggu!” Kuwu Iros hahaok.
Sanggeus patingharéwos jeung Kuwu Iros katut kapala sakola, urang kacamatan téh terus baralik. Cék Pa Kadés basa ditanya ku urang lembur, cenah urang kacamatan rék sagancangna méré laporan ngeunaan éta kajadian ka DPRD. Ngarah SD Pasisian buru-buru diwangun deui.
*
PADMA ngajanteng kénéh. Teu ieuh maliré nu keur paciweuh. Teu hayangeun mantuan deuih. Nu ngolébat dina pipikiranana: runtuhna sakola téh sarua jeung runtuhna pakasaban manéhna. Kudu pindah gawé kana naon, teu kaimpleng. Ongkoh geus puluhan taun deuih, milu nyiruruk di dinya téh. Sakola téh geus asa imah sorangan, bali geusan pangbalikan.
Geus dua puluh taun manéhna digawé di éta sakola, jadi pasapon, sakalian jadi tukang jaga. Pagawéanana meresihan pakarangan sakola, ngaladénan guru jeung kapala sakola, purah diutuh-étah. Buruhna ukur ngandelkeun piwelas guru jeung kapala sakola, jumlahna henteu tangtu. Minangka émbohna téh, pamajikanana muka warung tukangeun sakola. Daganganana sabangsaning kadaharan keur barudak.
Kuduna mah manéhna nyaksian basa éta sakola runtuh téh. Da unggal peuting gé apan tara ingkah warung. Ari kamari, pamajikanana hayang dianteur ka kolotna. Cenah rék titirah heula tilu bulan mah, da puguh keur pibulaneun, sageuy mun ngajuru di warung téh. Lian ti hareurin téh, jauh ka paraji deuih. Komo deuih, lian ti nu di kandung téh, kudu ngurus budakna nu tilu nu laleutik kénéh.
Imah mitohana rada jauh, katambah hujan ngaririncik, matak wegah mun balik deui ka sakola téh. Tungtungna mah milu saré di imah mitohana, isukna rebun kénéh rék buru-buru balik.
Tadi, isuk-isuk, basa anjog ka sakola, ngagebeg lain meumeusan. Sakola téh geuning geus rata jeung lemah. Warungna gé milu nyanggéyéng, katinggang naon boa mah. Manéhna inget kénéh di jero warung téh aya dadagangan jualeun ka barudak poé ieu.
Lain, manéhna téh lain sieun teu narima gajih. Éstuning panineungan anu napel baé mah. Sasatna digawé di dinya téh geus 20 taun, purah ngajaga sakola jeung diutuh-étah ku guru. Mani dédéngéeun kénéh, sora barudak nu keur diajar maca, atawa haokna guru nu keur nyarékan murid.
Dua puluh taun, manéhna ngawula ka wayahna, da pamohalan ari diangkat jadi pagawé negeri mah. Riweuh ngurus itu-ieuna, katambah manéhna mah henteu tamat SD-SD acan.
SD Pasisian téh perenahna di désa nu mencil, di tutugan gunung. Barudak nu dialajar di éta sakola, kabéhanana gé budak bulu taneuh, nu kolotna nandonkeun hirup tina tatanén.
Padma gé baréto mah teu bisaeun maca. Ngan ku sabab unggal poé nyaksian barudak diajar maca jeung nulis, tungtungna mah asa jadi murid, najan ukur ngelol tina kaca. Atuh kana lagu wajib geus apal deuih, bubuhan sok ngadéngé unggal poé Senén mun barudak keur upacara. Ti mimiti lagu Indonésia Raya nepi ka Gugur Bunga.
Di éta sakola ngan aya tilu rohang. Guruna tiluan, nu hiji ngarangkep jadi Kapala Sakola-Pa Umar ngaranna. Lalaki tengah tuwuh geus cetuk huis, tapi duka ku naon tacan pangsiun waé. Lian jadi guru téh, urusan duit sakola gé dicekel ku manéhna. Barudak nu diajar téh aya nu bagéan isuk aya nu bagéan beurang, wantuning guru jeung rohanganana henteu nyukupan.
Ngaguruan di dinya mah, nu ngaranna indit Subuh balik peuting téh lain bobohongan. Pa Umar kudu nikreuh lima kilométer, mapay sawah jeung meuntas walungan. Nu matak arang pisan guru nu daékeun ditempatkeun di dinya mah. Tempatna mencil, muridna balangor tur sareuseut mayar SPP. Ari Padma, meunang buruhna éstuning kumaha kanyaah ti guru nu sadrah nyongcay gajih saban bulan.
Ayeuna mah sakola téh geus runtuh. Meureun manéhna gé geus moal meunang deui buruh.
Boro geus diajam ti imah mitoha kénéh, datang ka sakola téh rék terus nepungan Pa Umar. Rék ngumaha. Sasatna nyanghareupan nu rék ngajuru, moal enya teu nyekel sapésér-pésér acan mah. Tapi niatna bolay ku téténjoan poé ieu.
*
PADMA ngajanteng kénéh sisi jalan. Poé beuki ngarayap, teu kanyahoan geus reup deui peuting. Manéhna neuteup ka lebah sakola. Teuing ku leleb. Aya nu ngelemeng dina sirahna, éta sakola kudu buru-buru diwangun deui. Barudak kudu dialajar deui.
Geus kitu mah rurusuhan ngajugjug imah Kuwu Iros. Rék ditanyakeun, iraha cenah éta sakola diwangun deui téh. Kuwu Iros katémbong siga nu capé kénéh. Éta wé, sajeroning nyanghareupan Padma téh henteu némbongkeun budi nu marahmay.
“Nyieun sakola mah béda jeung gerakan nyieun solokan. Kudu itu heula, kudu ieu heula!” pokna, semu nu kesel.
“Kumaha atuh nasib barudak?” Padma nanya.
“Har, naha nanya kitu? Tapi sigana, saheulaanan mah, ték dihijikeun jeung sakola di désa tatangga,”
“Apan tebih, Pa Kuwu. Kudu meuntas walungan sagala rupa,”
“Aéh-aéh, Padma mah teu kudu milu ka ditu. Da lain budak sakola,”
“Kinten-kinten, iraha tah sakola urang tiasa diwangun deui?”
“Nu kitu mah urusan gegedén. Bapa teu nyaho!”
Puguh gé, jawaban Kuwu Iros téh henteu matak sugema. Bisa jadi peuting éta mah pédah keur capé. Nu matak isukna geus ngurunyung.
“Cék émutan, pendidikan téh kalintang pentingna, Pa Kuwu. Nu mawi kedah saénggalna diwangun deui!”
“Cék sasaha gé penting. Tapi leuwih penting deui mikiran saha nu rék méré waragad keur ngawangun éta sakola?”
“Pamaréntah tangtosna gé.”
“Enya, saréréa gé nyaho. Ngan naha bisa téréh kitu? Moal. Ngawangun sakola téh butuh waragad nu lain saeutik,”
“Teras, iraha atuh?”
“Isukan!” cék Kuwu Iros bari ngagebrag méja.
*
GEUS ngajengeléng sakola téh. Malah cék Kuwu Iros mah leuwih agréng manan sakola di kota kacamatan. Manéhna cenah, nu uras-urus ka kabupatén, aya kana dua taunna. Guru-guruna diganti ku nu anyar. Pa Umar geus pangsiun, atuh guru ti heula ngajar di dinya, pindah pacabakan kana tani.
Diresmikeunana ku Bupati. Maké jeung nanggap dangdut sagala rupa.
Padma ngajanteng sisi jalan. Nyérangkeun ti jauhna.***
sumber: daluang.com


text:
Baueun
Hiji waktu Mang Usep, salakina Nyi Uti, rek indit deui ka Jakarta tapi hatena serba teu ngeunah, sieun pamajikan nana salingkuh. Untung otakna encer, menang akal jang nangkal supaya pamajikanna teu salingkuh.
Mang Usep tuluy ngagambar gajah dina pingpingna Nyi Uti pake spidol. Hulu gajah persih dina pingpingna, tapi gambar tulalena nyanghareup kana bobogaan Nyi Uti. Pikiran Mang Usep, lamun eta gambar kahapus artina pamajikan nana geus salingkuh.
Saenggeus ngagambar Mang Usep pamit rek gawe ka Jakarta, pamajikan nana ceurik pura-pura sedih, nutupan kabungah, na jeuro hate geus hayang geura salingkuh. Meuren geus sajam, salakina indit, si Udin geus dikamar Nyi Uti.
Tapi teulila kadenge salakina balik deui, ngetok panto bari jojorowokan. Si Udin rewas, tuluy kabur liwat dapur paranti jalan kabur. Tinggal Nyi Uti bingung, rurusuhan ngagambar tulale gajah nu grus kahapus basa tadi salingkuh, tapi gambar tulalena jadi rubah, lain nyangharap kana anuna malah ngulampreh kahandap.
Saeunggeus panto di buka, buru-buru Mang Usep mariksa pingpingna Nyi Uti, panasaran. Atuh sakitu jamotrotna bari nyentak Nyi Uti :
Mang Usep : "Uti geuning gambar tulalena jadi kahandap, lain kaluhur ?"
Nyi Uti geumeuteuran, tapi untung boga akal jang ngajawab.
Nyi Uti : "Akang, meureun baueun, jadi weh tulalena ngulampreh kahandap !"


text:
2PANGJAJAPPuji sinareng sukur urang panjatkeun ka Allah SWT anuparantos masihan nikmat ka urang sadayana. Sholawatmiwah salam mugia dicurah limpahkeun ka jungjunan urangMuhammad SAW.
Alhamdulillah buku anu dipasihan judul ‘HADITS JEUNGMÉDIS’ réngsé ogé. Sok sanaos tebih ti sampurna, nanging
ieu buku murni hasil pamikiran nu nulis. Sok sanaos dinanyusun na aya ogé bantosan ti nu sanésna. Ku kituna Kuringngahaturkeun nuhun ka Pa Teddi muhtadin M.Hum anuparantos ngaping oge ka Réréncangan sadayana Sastra Sunda2010.Ku ayana buku ieu, nu nulis gaduh pamaksadan pikeunkasadayana anu maos ieu buku tiasa sakedikna ayabongbolong ngeunaan kaséhatan ditilik tina kaagamaan. Ieubuku téh jauh tina kasampurnaan. Ku kituna nu nulis miharepka sawatara anu maos ieu buku saupamana aya kalepatantong asa-asa ngritik jang kamajuan jeung kasampurnaan ieubuku jeung kanggo salajengna. Ogé saupamana aya basaatawa carita anu teu ngeunah kana manah dina ieu bukumugia dihapunten.Nu Nulis


text:
Propinsi Ararat
Ararat (Basa Arménia: Արարատ) nyaéta hiji propinsi (marz) di Arménia kalawan ibu kotana di Artashat. Dingaranan dumasar Gunung Ararat, propinsi ieu wawatesan jeung Turki di kulon jeung Nakhichevan ti Azerbaijan di kidul. Propinsi ieu ngurilingan éksklave Karki ti Nakhichevan nu geus dikawasaan ku Arménia saprak direbutna ti Méi 1992 nalika Perang Nagorno-Karabakh.
Daptar eusi
Komunitas[édit | sunting sumber]
Propinsi Ararat miboga 97 komunitas (hamaynkner), nu mana 4 (kandel) dipertimbangkeun salaku pakotaan jeung 93 sésana désa.[1] Babagian di handap dumasar kana raion, babagian administratif Arménia saméméh 1995.
Galeri[édit | sunting sumber]
-
Biara Khor Virap
-
-
Garéja Arevshat
-
Di deukeut kota kuna Dvin
-
Ararat ti désa Nor Kyurin
Rujukan[édit | sunting sumber]
- ↑ "RA Ararat Marz". Marzes of the Republic of Armenia in Figures, 2002-2006. National Statistical Service of the Republic of Armenia. 4 Maret 2007.


text:
Qin Shi Huang
Qin Shi Huang (Hanzi: 秦始皇) (Nopémber atawa Désémber taun 260 SM - 10 Séptémber taun 210 SM), dilahirkeun kalayan ngaran Ying Zheng (贏政), ogé katelah Shi Huang Di anu hartina nyaéta Kaisar Kahiji, nyaéta raja ti Nagara Qin ti taun 247 SM nepi ka taun 221 SM, sanggeus ngahijikeun Tiongkok ku cara nalukkeun 6 nagara séjénna, manéhna saterusna ngadegkeun Dinasti Qin sarta ngangkat dirina jadi kaisar ti Tiongkok anu ngahiji - ti taun 221 SM nepi ka taun 210 SM - naék tahta kalayan sebutan Kaisar Kahiji.
Sanggeus ngahijikeun Tiongkok, manéhna jeung perdana menterina Li Si ngaluarkeun sagala rupa parobahan anu ditujukan pikeun nguatkeun persatuan, sarta maranéhanana ngajalankeun loba réformasi dina pamaréntahan, ngahijikeun aksara atawa tulisan baku, pakakas ukur baku sarta ogé neruskeun pangwangunan Tembok Gedé anu geus aya saprak Jaman Nagara-nagara nu Perang. Sanajan ku cara kakawasaan leungeun beusi, Qin Shi Huang masih dianggap ku sajarah Tiongkok nepi ka ayeuna minangka pangadeg Tiongkok mangsa katukang. Persatuan bangsa Tiongkok geus lumangsung leuwih ti dua rébu taun.
Pati[édit | sunting sumber]
Kaisar Kahiji pupus waktu ngalakonan ékspédisi ka sakuliah nagri. Lalampahan ieu dipigawé pikeun narik haté rahayat sarta para adipati jeung pangéran ti nagara-nagara anu ditalukkeunana. Di satengahing lalampahan manéhna papanggih deui jeung Xu Fu , saurang anu diparéntah ku manéhna pikeun néangan "ubar kalanggengan" atawa disebut ogé "ubar panjang umur". Pikeun nyingkahan kaambek sang kaisar , Xu Fu nangkis kalayan ngomong yén lalampahan pikeun néangan ubar kasebut pohara hésé alatan ubar kasebut aya di puncak gunung hiji pulo di tengah lautan. Xu Fu boga rencana subaya ti pancén kaisar kasebut kalayan ngomong yén kaisar kudu néwak hiji lauk raksasa heula, tapi kalayan wani kaisar junun manah hiji lauk raksasa sarta Xu Fu kudu nurutkeun pancén kaisar. Sanajan kumaha ogé Xu Fu anu geus ngira yén manéhna moal bisa manggihan ubar kalanggengan sarta lamun manéhna balik teu nangan, mangka kaisar pasti baris maéhan manéhna. Manéhna kalayan gumbira narima pancén ti kaisar kasebut kalayan sarat kaisar milukeun 500 muda-mudi dina lalampahanana pikeun diwadalkeun ka déwa. Tapi Xu Fu balayar tapi henteu kungsi balik. Kira-kira Xu Fu badarat di Jepang.
Kaisar pupus sarta hayangeun anak kahiji nu ngaranna Fusu anu ngagantikeunana. Tapi talatah kaisar kahiji kasebut henteu kungsi katedunan alatan Zhao Gao , kasim kapercayaan sakaligus duta talatah pamungkas kaisar kahiji sakongkol jeung Li Si pikeun ngarobah talatah kaisar kahiji sahingga ngangkat anak ka-26 kaisar kahiji nu ngaranna Huhai ngagantikeun bapana sarta nitah Fusu jeung Jenderal Meng Tian maéhan manéh kalayan tuduhan ngalakonan karaman. Zhao Gao ngalakonan hal ieu alatan manéhna hayang ngabéla kalungguhanana alatan manéhna pan diturunkeun tina jabatanna lamun kanyahoan resep ngalétak bujur sarta korup ku Fusu sedangkan Lisi ku alatan manéhna kungsi mumusuhan jeung Fusu waktu nungkulan masalah élmuwan aliran Konfusius.


text:
Tari buyung
Ibing Buyung nya èta kasenian anu asalna ti kabupatén Kuningan. Kuningan mangrupa salah sahiji wewengkon di Jawa Barat anu ngabogaan kasenian sunda anu kawilang réa. Kecap Buyung nya éta sajenis pakakas anu dijieun tina logam atawa taneuh liat anu dipaké ku sawaréh wanoja désa dina jaman baheula pikeun nyokot cai di walungan, situ, cinyusu, atawa di balong pikeun kabutuhan sapopoé.Ibing Buyung dipintonkeun dina puncak acara sérén taun anu biasana diayakeun dina bulan Rayagung,gerakan ibing buyung ngagambarkeun kaèndahan wanoja ngigel dina luhur kendi bari nyuhun buyung ieu miboga ajén yén dina ngalalakonan hirup manusa kudu saimbang antara rarasaan jeung pikiran saperti ungkara “di mana bumi di pijak di sana bumi di jungjung”. [1]
Pergelaran Ibing Buyung kalayan formasi Jala Sutra, Nyakra Bumi, Bale Bandung, Medang Kamulan, sarta Nugu Telu ngabogaan harti masarakat patani Sunda nya éta masarakat anu miboga ageman yén Pageran alam samesta anu nyiptakeun bumi jeung eusina tur nu ngatur sagala anu aya dina kahirupan manusa. Sedengkeun manusa mangrupa mahluk anu nyicingan bumi pangsampurnana ti batan mahluk-mahluk ciptaan Pangéran séjénna. [2]
Kasang Tukang[édit | sunting sumber]
Ibing buyung anu tumuwuh di dèsa Cigugur Kecamatan Cigugur Kabupatèn Kuningan geus hirup di masarakat mangabad-abad katukang anu geus jadi budaya turun tumurun masarakatna. Numutkeun sawatara masarakat Cigugur ibing buyung miboga kasang tukang tina paripolah wanoja baheula dina nyokot cai ka pancuran, walungan, cinyusu atawa balong bari mawa buyung pikeun ngawadahan caina. Kagiatan wanoja baheula dina waktu nyokot cai saperti nyeuseuh, mandi, kuramas jeung sajabana dijadikeun bahan pamikiran pikeun nyieun gerakan ibing buyung. Lantaran éta ibing buyung miboga gerakan anu nyoko kana kabiasaan wanoja harita, éta gerakan méré ajén yén manusa sakuduna silih tulungan jeung dulur,gawé bareng, jeung teu ngabéda-bédakeun jalma tina status sosial. [3]
Rujukan[édit | sunting sumber]
- ↑ Budaya
- ↑ Wisata Rumpun Ibing
- ↑ (id)Hj.Patimah,spk. Ensiklopedi Sunda : Alam, Manusia dan Budaya termasuk Budaya Cirebonan dan Betawi. PT Dunia Pustaka Jaya. Jakarta 2000.


text:
Theo Walcott
Theo Walcott (ngaran lengkepna Theo James Walcott) gumelar ping 16 Maret 1989, di Stanmore Inggris.[1] Theo Walcott nya éta pamaén Sepak Bola profésional ti Inggris.[1]
Karir[édit | sunting sumber]
Theo Walcott ngamimitian karirna dina musim 2004-2005.[2] Harita Walcott jadi salah sahiji anggota tina tim Southampton Youth jeung nganteurkeun Southampton ka final FA Youth Cup ngalawan Ipswich Town.[2]
Anjeunna jadi pamaén pang ngorana anu maén sabagé pamaén cadangan dina éta tim, nya éta dina usia 15 taun, 175 poé.[2] Tuluy anjeunna jadi pamaén pang ngorana dina tim utama Southampton, nya éta usia 16 taun, 143 poé.[2]
Panampilanna di lapangan, nyababkeun loba tim gedé kabita ku kamampuna dina ngolah bola, tim-tim gedé éta diantawisna Arsenal, Chelsea, Liverpool, Manchester United, Tottenham Hotspur, Real Madrid, Juventus, Milan, jeung Barcelona.[2] Dina 20 Januari 2006, Walcott dibeuli ku Arsenal saharga 5 juta pounds.[2] Ieu harga ngajadikeun anjeunna pamaén usia 16 taun nu paling mahal dina sajarah Inggris.[2] 7 Pébruari 2006, Walcott ngamimitian karirna jeung Arsenal dina tim cadangan.[2] Dina kaping 16 Maret 2007, bareng jeung poé ulang taunna nu ka-18, Walcott nawis kontrak profesional munggaranna di Arsenal.[2]


text:
R.A.A. Wiranatakusumah V
Raden Adipati Aria Muharam Wiranatakusumah (lahir di Bandung, 28 Nopémber 1888, pupus 22 Januari 1965). Bupati Bandung, Menteri Dalam Negeri nu munggaran di Républik Indonésia, Ketua Déwan Pertimbangan Agung nu munggaran. [1] Leuwih dipikawanoh ku sebutan Dalem Haji.
Daptar eusi
Babad Salira[édit | sunting sumber]
Anjeunna téh putra Adipati Kusumahdilaga, bupati Bandung ka-9 (1874-1893) jeung Radén Ayu Sukarsih. [2] Ngaran leutikna mah Aom Muharam. Nalika umur lima taun, ramana ngantunkeun. [2] Anjeunna tuluy dirorok ku ibuna nepi ka umur salapan taun. [2] Nalika dikantun ramana, ditunjuk tiluan pikeun jadi walina, nyaéta R. Martanagara (Bupati Bandung), R. Ardinagara (Jaksa Bandung), dan Suriadiningrat (Camat Cilokotot/Cimahi).[2]
Nalika yuswana salapan taun, Muharam dititipkeun ka kulawarga Adams turta meunang atikan Barat. Sakola formal nu kungsi disuprih nyaéta ELS (1901), laju neruskeun ka OSVIA nepi ka kelas III, saterusna ku pangjurung Dr. Snouck Hurgronje, dina taun 1904 anjeunna pindah ka HBS atawa Gymnasium Willem III di Batavia turta meunang gelar diploma dina taun 1910. Riwayat atikanana sakabéhna di Bandung.[2]
Nasionalismeu Wiranatakusumah[édit | sunting sumber]
Wiranatakusumah kungsi jadi wali nagara Pasundan.[3] Ieu hal ngabalukarkeun dirina teu meunang pangaku minangka nasionalis.[3] Padahal, déklarasi nagara pasundan téh saéstuna aya dua. Nu Kahiji, nagara Pasundan nu diproklamasikeun ku Partai Rakyat Pasundan (PRP) tanggal 4 Méi 1947, di Alun-alun Bandung.[3] Harita, Radén Mohammad Soeria Kartalegawa jadi presiden, jeung dr. Radén Koestomo jadi kabinetsformateur.[3] Nya ieu nagara pasundan anu ngadéklarasikeun dirina misahkeun ti nagara Républik Indonésia.[3] Sanajan meunang pangrojong Walanda, tétéla umurna henteu panjang.[3]
Kadua, nagara Pasundan nu dibentuk dumasar tilu kali Konférénsi Jawa Barat nyaeta Dina tanggal 12-19 Oktober 1947, 16-20 Désémber 1947, jeung 23 Pébruari-5 Maret 1948.[3] Numutkeun sajarawan Agus Mulyana, dina éta konférénsi téh aya tilu kubu, nyaéta Féderalis nu hayang ngadegkeun nagara di Jawa Barat sarta papisah ti RI, Républiken nu teu mikahayang ngadegkeun nagara di Jawa Barat nu misah ti RI, jeung anu nétral nu nungguan naha mihak Féderalis atawa Républiken.[3]
Sanggeus dua kali deadlock, konférénsi katilu antukna milih Wiranatakusumah nu diusulkeu ku faksi Republiken jadi wali nagara.[3] Anjeunna ngéléhkeun Hilman Djajadiningrat nu diusulkeun ku faksi Féderalis.[3]
Kana nagara Pasundan nu kahiji, Wiranatakusumah katut kulawargana nolak pisan. Samalah ka wartawan Antara yang nu satuluyna dimuat dina Soeloeh Ra`jat, 8 Mei 1947, Wiranatakusumah nétélakeun, “Aksi Pasundan itu tidak berdasar atas riwayat sebagai perjuangan untuk kemerdekaan Indonesia…. Rakyat Pasundan di daerah-daerah yang diduduki oleh orang-orang Belanda dipaksa supaya menjadi anggota Partai Rakyat Pasundan. Aksi itu bertentangan dengan demokrasi dan peraturan-peraturan pokok persetujuan Linggarjati. Dipandang dari sudut ekonomi, adalah tak mungkin untuk mendirikan suatu negara Pasundan yang berdiri sendiri.”[3]
Wiranatakusumah jeung Islam[édit | sunting sumber]
Kaislaman Wiranatakusumah katangén pisan nalika anjeunna mulih ti Mekkah satutas ibadah haji.[4] Sanggeus mulang ti tanah suci, anjeunna teu weléh maké pakéan saperti urang Arab nalika rék solat Juma'ah. [4] Di lingkungan kadaleman Bandung ogé anjeunna nyieun hiji rohangan anu niru-niru wangunan di Arab.[4] Saban waktu buka puasa atawa saur dina bulan Romadon, Dalem Haji ngagedurkeun meriem kawas di Arab deuih.[4] Sajaba ti éta, anjeunna ogé naratas ide pikeun ngadegkeun masjid raya di Bandung nu dingaranan Quwwatul Islam, samalah kungsi mesen rarancang gambarna ka Sukarno, hanjakal rarancangna téh teu tinekanan.[5]
Saéstuna saméméh munggah haji ogé anjeunna téh geus deukeut jeung para tokoh ulama ti Cianjur nalika anjeunna nyekel kalungguhan minangka Bupati Cianjur, saperti jeung K.H. R. Muhammad Isa Al-Kholidi.[5] Nalika Wiranatakusumah nyekel kalungguhan Bupati Bandung kitu deuih, anjeunna dalit jeung panghulu Bandung nu kawentar, Haji Hasan Mustapa (1852-1930).[5]
Tapi di antara nu disebut di luhur, bukti nu paling nembrak mah ngaliwatan buku-bukuna nu dihasilkeun satutas anjeunna munggah haji, diantarana:
- (nl) Mijn Reis naar Mekka; naar het dagboek van den regent van Bandoeng Raden Adipati Aria Wiranatakoesoema (1924),
- (nl) De beteekenis der mohammedaansche feestdagen (1931),
- (nl) Het leven van Muhammad, de profeet van Allah (1940),
- Riwajat kangdjeng Nabi Moehammad s.a.w. (1941),
- Khotbah Lebaran (1937),
- (nl) Moreele en Geetelijke Herbewapening uit Islamietisch Oogpunt (1939),
- Miraj Kangjeng Nabi Muhammad SAW,
- Khalwat (1948),
- (nl) Islamiestische Democratie in Theorie en Praktijk (1948), jeung
- Soerat Al-Baqarah: tafsir Soenda damelan Al-Hadji R.A.A. Wiranatakoesoema[5]
Wiranatakusumah jeung Tembang Sunda Cianjuran[édit | sunting sumber]
Wiranatakusumah V ogé kacida micintana kana seni Sunda, utamana seni mamaos Cianjuran. Nalika jeneng jadi Bupati Cianjur (1912-1920) Wiranatakusumah V kaasup bupati nu kacida ngaaprésiasina kana seni. [6]. Di Pendopo Cianjur, anjeunna teu weléh magelarkeun pintonan seni degung. Dina mangsa pamaréntahanana, di Cianjur geus nyampak pakakas degung nu dingaranan Pamagersari. [6]
Anjeunna ogé nu nyumebarkeun seni mamaos ka luar padaleman. Padahal saméméhna mah seni mamaos ukur jadi kalangenan di lingkungan padaleman baé. Nu kapapancénan nyumebarkeunna téh nyaéta R. Écé Majid, ahli tembang kahot ti Cianjur. [6] Nya Wiranatakusumah anu mekarkeun seni mamaos cianjuran nepi ka wewengkon Bandung jeung Priangan. [6]
Copélna aya dua kajadian anu nuduhkeun yén anjeunna téh mangrupa bupati anu aprésiasina luhung kana seni. Kahiji, nalika taun 1920 anjeunna ngaboyong waditra degung Pamagersari ka Bandung katut para nayagana. [6] Para gegedén jeung masarakat di lingkungan pendopo réa nu kataji tur hayang bisa maénkeun gamelan degung. Ku kituna, Wiranatakusumah V maréntahkeun nyieun waditra degung anu anyar, nu dingaranan Purbasasaka. Nya degung Purbasasaka éta nu digunakeun jadi musik pangiring dina Film munggaran di Indonésia, Loetoeng Kasaroeng téh. [6]
Sajaba ti ngaboyong gamelan sapuratina téh, anjeunna ogé ngaboyong R. Écé Majid deuih. Ieu téh mangrupa strategi anjeunna dina raraga mekarkeun seni mamaos di Wilayah Bandung jeung wewengkon Priangan séjénna. [6]
Pangaruhna ogé nepi ka luareun Bandung deuih. Nya anjeunna nu jadi pokal dina mintonkeun seni mamaos ka para bupati séjénna di Indonesia nalika lumangsung acara Regenten Konperentie taun 1930 di Jakarta. Sajaba ti éta, anjeunna ogé jadi sponsor rékaman seni mamaos, seni degung, seni wayang golék, jeung orkes degung dina piringan hitam Odeon taun 1920-an. [6]
Tutup yuswa[édit | sunting sumber]
Saacan anjeunna ngantunkeun, anjeunna kungsi ngajabat jadi dosén di Universitas Merdeka. Saméméhna aktif ogé di pulitik ngaliwatan PSII (Partai Syarikat Islam Indonesia) sarta kungsu kapilih jadi anggota Konstituanteu.[7] Anjeunna tutup yuswa kaping 22 Januari taun 1965 dina yuswa 77 taun.[1]
Catetan[édit | sunting sumber]
- ↑ a b (id) Ajip Rosidi, dkk (2000). Ensiklopedi Sunda: Alam, Manusia, Budaya (Termasuk budaya Betawi dan Cirebon), Jakarta. Pustaka Jaya. ISBN 978-0-471-66376-8.
- ↑ a b c d e (id) Iip. D. Yahya, Siapakah R.A.A Wiranatakusumah? dina rubrik selisik Pikiran Rakyat tanggal 1 Maret taun 2010
- ↑ a b c d e f g h i j k Iip. D. Yahya, (id) Pelurusan Sejarah R.A.A. Wiranatakusumah dina Pikiran Rakyat, 25 Januari 2011
- ↑ a b c d Syarif Amin (Skétsa), 1983, Keur Kuring di Bandung.
- ↑ a b c d Atep Kurnia, Dari Memoar Dalem Haji dina http://newspaper.pikiran-rakyat.com/prprint.php?mib=beritadetail&id=130073 disalin tanggal 17 Agustus 2011
- ↑ a b c d e f g h (id) Dian Hendrayana, Wiranatakusumah, Degung, dan Cianjuran dina http://newspaper.pikiran-rakyat.com/prprint.php?mib=beritadetail&id=130076. diaksés ping 8 Agustus 2011}}
- ↑ "Ayah Kami Sosok yang Moderat”: wawancara Iip D. Yahya jeung R. Otong T. Wiranatakusumah dina http://newspaper.pikiran-rakyat.com/prprint.php?mib=beritadetail&id=130075 disalin tanggal 17 Agustus 2011


text:
Kismis
Kismis nya éta anggur hideung anu digaringkeun. [1] Anggur hideung ieu asalna ti Yunani. [1] Jenis kismis anu alus asalna ti Yunani jeung nagara-nagara Mediterania séjénna, kaasup ogé Australia. [1] Sababaraha jenis kismis pangalusna nu dipikawanoh di pasaran nya éta Vostizzas. [1] Jenis kismis sejénna anu pohara alus nya éta Gulf, Patras, Pyrgos, Amelia jeung cap Crown anu asalna ti Australia. [1] Kismis merek Vostizzas biasana berharga pang mahal. [1]
Mangpaat Kismis[édit | sunting sumber]
- Konstipasi/sembelit [2]
- Nambahan beurat awak: Kismis loba ngandung fruktosa jeung glukosa nu bisa méré loba energi pikeun awak. [2]
- Anemia: Kismis ngandung zat besi anu alus pikeun perawatan anemia. Sajaba ti éta dina kismis ogé loba vitamin B kompleks anu kapaké pikeun ngabentuk getih. [2]
- Demam: Phenolic Phytonutrients, fungsina pikeun maéhan kuman, salian ti éta dina kismis loba ngandung antibiotik jeung antioksidan. [2]
- Gangguan Seksual: Kismis ogé bisa ngaronjatkeun libido sarta ngaronjatkeun rangsangan. Hal ieu ku lantaran kandungan asam amino ngaranna Arginine anu aya dijerona. Pikeun lalaki anu ngabogaan gangguan fungsi seksual pohara dianjurkan pikeun ngonsumsi kismis sacara teratur. [2]
- Kaséhatan Tulang: Kismis loba ngandung Boron, nutrisi mikro anu pohara diperlukeun pikeun pembentukan tulang sarta penyerapan kalsium. [2]
- Kaséhatan Panon: Kismis ngandung polyphenolic phytonutrients anu ngabogaan fungsi antioksidan sarta alus pikeun kaséhatan sarta karuksakan panon. Sajaba ti éta kismis ogé ngandung loba vitamin A, A-beta Karotin sarta A-karotin. [2]
- Perawatan Huntu: Asam Oleanolic, salah sahiji ti phytochemicals anu aya dina kismis nyekel lalakon penting dina nangtayungan huntu ti pembusukan, karang huntu, sarta sajabana. [2]


text:
Detik
Detik atawa sékon (Basa Inggris: second Basa Walanda: seconde) nyaéta hijian waktu dina sistem internasional (SI), anu ditetepkeun minangka selang waktu salila 9.192.631.770 kali période radiasi transisi atom cesium-133 ti dua tingkat hyperfine dina kaayaan ground state dina suhu enol kelvin.
Dina pamakéan anu pangilaharna, hiji detik nyaéta 1/60 ti 1 menit, sarta 1/3600 ti 1 jam.
Daptar eusi
Sajarah[édit | sunting sumber]
Mimitina, istilah second dina basa Inggris dipikawanoh minangka "second minute" (menit kadua), anu hartina bagian leutik tina 1 jam. Bagian anu kahiji dipikawanoh minangka prime minute (menit perdana) anu sarua jeung menit kawas anu dipikawanoh ayeuna. Babagian ieu maku maku kana 1/60, nyaéta, aya 60 menit dina jero 1 jam sarta aya 60 detik dina jero 1 menit. Ieu meureun dilantarankeun ku pangaruh urang Babilonia, anu ngagunakeun itungan sistem dumasar kana basis 60 (sexagesimal). Istilah jam sorangan geus kapanggih ku urang Mesir nu netepkeun puteran bumi minangka 1/24 ti rata-rata poé. Ku kituna itungan detik jadi 1/86.400 ti rata-rata poé.
Dina taun 1956, International Committee for Weights and Measures (CIPM), dumasar mandat anu dibikeun ku General Conference on Weights and Measures (CGPM) ka sapuluh dina taun 1954, ngawincik detik dina période puteran bumi ngurilingan panonpoé dina waktu epoch, alatan dina waktu éta geus jadi kasadaran yén puteran bumi dina sumbuna teu cukup saragem pikeun dipaké minangka standar waktu. Gerak bumi éta digambarkan dina Newcomb's Tables of the Sun (Daptar panonpoé Newcomb), anu méré rumusan pikeun gerak panonpoé dina epoch dina taun 1900 dumasar kana observasi astronomi nu dijieun salila abad ka dalapanbelas sarta salapanbelas. Ku kituna detik didéfinisikan minangka
- 1/31.556.925,9747 bagian tina taun panonpoé dina tanggal 0 Januari 1900 jam 12 waktu ephemeris.
Ku dijieunana jam atom, mangka ditetepkeun pamakéan jam atom minangka dasar pikeun nangtukeun detik, lain deui ku puteran bumi.
Tina hasil gawé sababaraha taun, dua astronom di United States Naval Observatory (USNO) jeung dua astronom di National Physical Laboratory (Teddington, Inggris) nangtukeun hubungan antara frékuénsi atom caesium transisi hyperfine jeung detik ephemeris. Minangka hasilna, dina taun 1967, General Conference on Weights and Measures netepkeun detik ti waktu atom dina SI minangka
- Selang waktu salila 9.192.631.770 période tina radiasi transisi antara dua tingkat hyperfine ti ground state atom caesium-133.
Ground state téh didéfinisikeun salaku euwuehna (enol) médan magnét. Detik anu didéfinisikan kasebut nyaéta sarua jeung detik ephemeris.
Définisi detik anu saterusna nyaéta disampurnakeun dina pasamoan BIPM pikeun nambahan kalimah:
- Définisi ieu nujul kana atom caesium anu cicing dina suhu 0 darajat K.
Rujukan[édit | sunting sumber]
- Second ti wikipedia berbahasa Inggris. Dicokot tanggal 28 Juli 2005.


text:
Vénézuéla
- Keur guna lian ti Vénézuéla, tempo Vénézuéla (disambiguasi).
Vénézuéla (Basa Spanyol: [be̞ne̞ˈswe̞la]), resmina disebut Républik Bolivar Vénézuéla (Basa Spanyol: República Bolivariana de Venezuela), nyaéta hiji nagara tropis di bagian kalér buana Amérika Kidul. Nagara ieu wawatesan jeung Kolombia di kulon, Guyana di wétan, sarta Brasil di kidul. Vénézuéla baheulana dijajah ku Spanyol dina 1522, ngéléhan pambarotakan ti urang pribumi. Nagara ieu jadi jajahan Spanyol di Amérika nu kahiji nu merdika (dina 1811), tapi teu ngadegkeun kamerdikaan kalawan aman nepi ka 1821 (awalna salaku hiji departemén ti républik féderal Gran Colombia, miboga kamerdikaan pinuh dina 1830). Vénézuéla mangrupakeun hiji républik féderal présidénsial nu ngawengku 23 nagara bagian, Distrik Ibu Kota (ngawengku Caracas), sarta Depéndensi Féderal (ngawengku pulo-pulo leupas basisir Vénézuéla).
Daptar eusi
Babagian[édit | sunting sumber]
Vénézuéla dibagi kana 23 nagara bagian (estados), 1 distrik ibu kota (distrito capital) nu ngarujuk ka kota Caracas, sarta Depéndensi Féderal (Dependencias Federales, hiji wewengkon husus). Vénézuéla leuwih jauhna dibagi kana 335 kotamadya (municipios); nu mana dibagi ka kagaréjaan (parroquias). Nagara-nagara bagianna dikumpulkeun ka 9 région administratif (regiones administrativas), nu ngadeg taun 1969 dumasar dékrét présidén.
Citakan:Venezuelan subdivisions
Tempo ogé[édit | sunting sumber]
Rujukan[édit | sunting sumber]
Réngking HDI: "Human Development indicator for the Bolivarian Republic of Venezuela". United Nations. 1 Maret 2011. Diakses pada 5 Nopémber 2011.
- ↑ a b c d "Venezuela". International Monetary Fund. Diakses pada 10 Oktober 2010.
- ↑ "Gini coefficient for the Bolivarian Republic of Venezuela". Instituto Nacional de Estadística. 1 Maret 2011.
Tumbu kaluar[édit | sunting sumber]
- E-Government (Basa Spanyol)
-
Tingali ogé Vénézuéla di Wikivoyage
- Éntri Venezuela di CIA World Factbook
- Venezuela di UCB Libraries GovPubs
- Vénézuéla di Open Directory Project
- Venezuela di Encyclopædia Britannica
- Citakan:Osmrelation-inline
Citakan:Country data Venezuela Vénézuéla
Amérika Sarikat · Antigua jeung Barbuda · Argéntina · Barbados · Brasil · Bélis · Bahama · Bolivia · Chili · Dominika · Dominika, Rép · Ékuador · Él Salvador · Grénada · Guatémala · Guyana · Haiti · Honduras · Jamaika · Kanada · Kosta Rika · Kuba · Méksiko · Nikaragua · Panama · Paraguay · Péru · St. Lusia · St. Vincent jeung Grénadin · St. Kitts jeung Névis · Suriname · Trinidad jeung Tobago · Uruguay · Vénézuéla


text:
Pidato bahasa sunda dengan tema perpisahan sekolah
Assalamualaikum wr. Wb
Asshaduallailahaillalah waashaduanna muhamadar rosulullah. Ama badu
Tipayun mangga urang sami-sami panjatkeun puji sareng syukur ka hadirat Allah SWT. Nu mana dina kasempatan ieu urang sadaya tiasa ngumpul dina kaayaan sehat wal’afiat.
Shalawat miwah salam mugi tetep dilimpahkeun ka jungjungan urang sadaya Nabi Muhammad SAW, teu hilaf ka kulawargana, sahabatna, oge ka urang sadaya salaku umatna anu Insya Allah taat kana ajarannana, Amin ya robbal alamin.
Hadirin sadaya anu kusimkuring dipihormat, nuhunkeun waktosna kanggo abdi anu ngawakilan rerencangan kanggo nyampeikeun amanat dina raraga acara perpisahan kelas genep.
Henteu karaos parantos genep taun urang aya didieu. Nu mana ayeuna puncak saleresna urang sadaya bakal papisah ti sakola ieu. Henteu hilaf abdi ngawakilan rerencangan ngahaturkeun rewu nuhun laksaketi kabingahan ka bapa sareng ibu guru anu mana tos ngajarkeun ka abdi sadaya loba hal. Mugia naon anu diajarkeun ku bapa guru sareng ibu guru ka urang sadaya tiasa dimanfaatkeun ka nu hal positif sareng aya manfaatna kanggo nusa, bangsa sareng agama. Mugi-mugi amal kasaean manah bapa miwah ibu guru kenging walesan ti Allah SWT. Amin.
Sakitu ti abdi anu ngawakilan rerencangan sadaya. Kirang lebihna neda dihapunten. Nu mana kasalahan mah milik abdi sareng kaleuwihan mah datang ti Allah SWT. Wabilahitaufik walhidayah wassalamu’alaikum wr.wb
Pidato bahasa sunda dengan tema perpisahan sekolah
Pidato bahasa sunda dengan tema perpisahan sekolah


text:
Institut Seni Indonesia Yogyakarta
Institut Seni Indonesia Yogyakarta
Institut Seni Indonésia Yogyakarta (ISI Yogyakarta), nyaéta hiji paguron luhur seni nagari anu aya di Dayeuh Yogyakarta, Indonésia. Institut ieu mengkhususkan dina atikan di widang kasenian, anu pangjumplukanna ka dina tilu fakultas, nyaéta fakultas seni rupa, fakultas seni pintonan, sarta fakultas seni média rekam. ISI Yogyakarta ogé geus ngabogaan Program Pasca Sarjana anu ngabogaan program S2 sarta S3 pikeun panyiptaan seni sarta pengkajian seni.
ISI dijieun sanggeus dipigawé ku manéhna penggabungan sajumlah sakola luhur widang kasenian kaasup AMI (Akademi Musik Indonésia), ASRI (Akademi Seni Rupa Indonésia) sarta ASTI (Akademi Seni Tari Indonésia). Lantaran éta ISI Yogyakarta mangrupa paguron luhur seni nagari pangkolotna, pangbadagna, sarta pangalusna di Indonésia. Réktor ISI Yogyakarta anu kahiji nyaéta Prof. Dr. But Mochtar.
Di era industri kreatif ISI Yogyakarta jadi penghasil insan profésional di widang industri kreatif. Seniman, desainer, fotografer, artis, aktor, nu ngokolakeun galéri, pangusaha seni, sarta pagawé-pagawé seni ti ISI Yogyakarta meunang tempat strategis boh di tingkat lokal, nasional, regional, boh internasional.


text:
Achdiat Karta Mihardja
Achdiat Karta Mihardja (Lahir di Cibatu, Garut, 6 Maret 1911 – pupus di Canberra, Australia, 8 Juli 2010 nalika nincak umur 99 taun [1]). Wartawan, dosén, pangarang dina basa Indonésia jeung Sunda. Satamatna sakola di HIS Garut, nuluykeun ka MULO di Bandung. Laju nuluykeun deui asup AMS Jurusan Bahasa-bahasa Barat di Bandung, tapi tuluy pindak ka AMS Jurusan Bahasa-bahasa Timur di Solo, malah kungsi sakelas jeung panyajak kawentar, Amir Hamzah. Tamat taun 1932, laju digawé dina widang surat-kabar ka P.P. Dahler, guruna manten nu simpati kana perjoangan kamerdékaan Indonésia. Ku sabab gering, Ahdiat teu lila digawé di dinya. Anjeunna balik deui ka Bandung, sanggeus cageur tina kasakitna, Ahdiat ngajar deui di Taman Siswa ngarangkep jadi koréspondén kantor berita Aneta jeung kalawarta basa Walanda Mataram nu medal di Yogyakarta.
Ahdiat ogé kungsi jadi rédaktur majalah Panungtun Kamajuan, satuluyna dipénta ku R. Satjadibrata jadi rédaktur Basa Sunda di Balé Pustaka. Nya di dinya minat Ahdiat kana kasusastraan mimiti nguniang. Dina jaman Jepang carita pondokna kungsi meunangkeun hadiah kadua dina pasanggiri ngarang (pinunjul kahijina Usmar Ismail.
Nalika mangsa révolusi, Ahdiat ngungsi ka Garut, nerbitkeun majalah Gelombang Jaman bari mingpin ogé kalawarta Perjuangan Rakyat (Perdjoangan Rakjat). Nya dina mangsa harita Ahdiat nulis roman anu kawentar Athéis téh (1949). Taun 1948 Ahdiat digawé deui di Balé Pustaka turta nyusun dokuméntasi nu kacida pentingna nyaéta Polémik Kebudayaan (1948) nu mangrupa kumpulan polémik ngeunaan kabudayaan Nasional, Tradisional, jsté nu lumangsung dina taun 1930-an, kayaning S. Takdir Alisyahbana (Alisjahbana), Ki Hajar (Hadjar) Déwantara, Sanusi (Sanoesi) Pane, Dr. Sutomo (Soetomo), jsté. Lamun taya usaha ti Ahdiat pikeun ngumpulkeun éta polémik penting, tinangtu dokuméntasi pamikiran-pamikiran nu ngawangun kabudayaan Indonésia téh tangtu bakal lapur teu kapuluk ku generasi sapandeurieunana.
Dina taun 1948-1950, Ahdiat kungsi milu kuliah-kuliah filsafat ti Prof. Dr. Beerling di Universitas Indonésia, tuluy narjamahkeun buku gurubesar tersebut berjudul Filsafat Dewasa lni (1950). Anjeunna ogé jadi rédaktur majalah Pujangga Baru nu dihirupan deui ku S. Takdir Alisyahbana. Satuluyna, nalika éta majalah téh diganti jadi majalah Konfontrasi, anjeunna ogé kacatet jadi anggota rédaksina.
Kahirupan Pribadi[édit | sunting sumber]
Karya-karyana[édit | sunting sumber]
- (id)Polemik Kebudayaan (editor, 1948)
- (id)Atheis (novel, 1949) - diangkat ke film layar lebar dengan judul yang sama tahun 1974
- (id)Bentrokan Dalam Asrama (drama, 1952)
- (id)Keretakan dan Ketegangan (kumpulan carpon, 1956)
- (id)Kesan dan Kenangan (1960)
- (id)Debu Cinta Berterbangan (novel, Singapura, 1973)
- (id)Belitan Nasib (kumpulan cerpen, 1975)
- (id)Pembunuhan dan Anjing Hitam (kumpulan carpon, 1975)
- (id)Pak Dullah in Extrimis (drama, 1977)
- (id)Si Kabayan, Manusia Lucu (1997).
- (id)Si Kabayan Nongol di Zaman Jepang
- (id)Manifesto Khalifatullah (novel, 2006).
Rujukan[édit | sunting sumber]
- ↑ "Penulis Atheis Diistirahatkan di Canberra - Jakarta Post Diaksés ping 25 Juli 2011